Summary: Terveyskeskus ei ole aina oikea osoite sinne hakeutuvalle. Omahoitaja voi ohjata asiakkaan esimerkiksi seurakunnan palvelujen pariin.

Pieni osa terveyskeskusasiakkaista tarvitsee runsaasti palveluita. Heillä on muun muassa verenpainetautia, kolesteroliongelmia, sydänsairauksia, diabetestä ja muita pitkäaikaissairauksia. Mutta myös muita syitä runsaille käynneille löytyy.
 Porilaisessa sote-keskus Cottonissa työskentelevä sairaanhoitaja  Marika Riihikoski  kertoo, että vastaanotolle tulee paljon ihmisiä esimerkiksi yksinäisyyden takia.
 On vaikea määrittää, mitkä ovat hyväksyttyjä syitä terveyskeskuskäynneille. Riihikoski ajattelee, että turhia käyntejä ei olekaan.
 – Asiakkailla on aina joku tarve ja me haluamme täällä selvittää, mikä se tarve on.
 Käytännössä terveyskeskus ei kuitenkaan ole kaikille sinne hakeutuville oikea osoite. Siksi Porissa etsitään nyt muita keinoja auttaa asiakkaita.
 Keskimäärin 32 käyntiä
 Porin perusturva on päättänyt tavoittaa kaikki, jotka ovat käyneet viimeisen kahden vuoden aikana vähintään 18 kertaa terveyskeskuksessa. Käytännössä monelle on kertynyt käyntejä huomattavasti enemmän.
 Perusturva löysi järjestelmistään 264 runsaasti palveluita käyttävää asiakasta. He ovat käyneet terveyskeskuksessa kahden viime vuoden aikana keskimäärin 32 kertaa.
 Porin pääterveysasemalla on jatkuvasti asiakkaita. Omahoitajat ohjaavat osan heistä muiden palveluiden pariin. Päivi Meritähti / Yle
 Paljon palveluita käyttäviä asiakkaita löytyy joka puolelta Suomea. Terveyden ja hyvinvoinnin laitoksen mukaan heitä on noin 7–10 prosenttia kaikista asiakkaista. Tämä joukko käyttää suurimman osan Suomen sosiaali- ja terveydenhuollon palveluista.
 – Heidän käyttämiensä sote-palvelujen kulut ovat arviolta noin 80 prosenttia kaikista kustannuksista,  THL:n sivuilla  kerrotaan.
 Apua esimerkiksi seurakunnalta
 Porin perusturva tarjoaa paljon palveluita käyttäville asiakkaille omaa hoitajaa. Osa asiakkaista on ehtinyt tavata omahoitajansa jo syksyn aikana, loput saavat yhteydenoton viimeistään keväällä.
 Asiakas voi jatkossa ottaa yhteyttä suoraan omahoitajaansa, kun terveydentila mietityttää. Asiakkaan luvalla omahoitaja konsultoi muita asiantuntijoita, eikä asiakkaan välttämättä tarvitse käydä useilla eri vastaanotoilla.
 Tilanteet vaihtelevat kuitenkin suuresti. Omahoitaja tekee asiakkaan kanssa yksilöllisen hoitosuunnitelman ja jatko riippuu pitkälti siitä.
 – Voi olla, että käynti omahoitajalla riittää, voi olla, että mukaan tulee käyntejä lääkärillä tai sosiaalityöntekijällä. Voi kuitenkin olla myös niin, että käyntejä ei tarvita tai ne painottuvat enemmän seurakunnalle tai järjestökentälle, Marika Riihikoski toteaa.
 Kankeutta järjestelmissä
 Omahoitajamalli ei ole uusi keksintö. Porin perusturva oli jo muutama vuosi sitten mukana hankkeessa, jossa sitä kokeiltiin. Silloin malli ei vielä jäänyt käyttöön. Nyt on toisin. Sen puolesta puhuu laaja koulutuspaketti, joka on räätälöity henkilökunnalle yhdessä kolmannen sektorin kanssa.
 Vielä siinä riittää silti työstettävää. Mikään järjestelmä ei hälytä, jos joku käyttää palveluita usein. Ja vaikka heitä etsisi järjestelmistä tietoisesti, on tilastointi työlästä.
 – Täytyy tunnustaa, että koko kesä meni näiden 264 henkilön raportoimiseen. Meillä on vielä paljon tehtävää, että raportointi olisi nopeaa ja siitä saataisiin tietoa, että ollaan menossa oikeaan suuntaan, Porin perusturvajohtajan sijainen  Anna-Liisa Koivisto  toteaa.
 Tähän mennessä selville saatujen tietojen perusteella suurin osa Porin perusturvan paljon palveluita tarvitsevista asiakkaista on ikäihmisiä. Heistä hienoinen enemmistö on naisia ja useimmiten he ovat käyneet terveydenhoitajan vastaanotolla.
 Asiakkaan omat toiveet esiin
 Asiakkaiden pitää olla omahoitajamallissa myös itse aktiivisia. He täyttävät jo ennen ensimmäistä käyntiä omahoitolomakkeen, jossa kertovat, millaiseksi kokevat oman terveydentilansa.
 – Kun asiakas tulee lomakkeen kanssa vastaanotolle, saa ammattilainen käsityksen, mistä asiakas haluaa keskustella ja mihin asioihin hän haluaa tukea ja muutosta, sairaanhoitaja Marika Riihikoski toteaa.
 Sairaanhoitaja Marika Riihikoski pyytää ennen vastaanottoa asiakkaita kirjaamaan omia toiveitaan hoitosuunnitelmasta. Päivi Meritähti / Yle
 Riihikosken kokemuksen mukaan asiakkaat ovat pitäneet tällaisesta suunnitelmallisuudesta.
 – Heillä on takana useita käyntejä ja ammattilaiset ovat vaihtuneet usein. Kokonaistilannetta ei ole välttämättä kunnolla arvioitu. Nyt omahoitajat kuuntelevat ja tekevät hoitosuunnitelman yhdessä asiakkaan kanssa.
 Säästötkin mielessä
 Paljon palveluita käyttäneet 264 asiakasta ovat aiheuttaneet Porin perusturvan alueella kahden viime vuoden aikana 700 000 euron kustannukset.
 Vaikka säästöpaineet ovat kovat, haluaa Porin perusturvajohtajan sijainen Anna-Liisa Koivisto painottaa, että työtä tehdään asiakkaiden hyväksi.
 – Totta kai tämä tuo ratkaisuja myös talouden näkökulmasta, mutta enemmän meitä perusturvan ammattilaisia pitää kiinnostaa, että meillä käyvä asiakas saa oikeanlaista hoitoa ja oikeaan aikaan.
 Koivisto on huomannut jo nyt, että ammattilaisilla itsellään on peiliinkatsomisen paikka. Jatkossa harkitaan, onko esimerkiksi automaattisista kontrollikutsuista syytä luopua.
 – Ehkä me itsekin pidämme vastaanottomääriä korkeina, kun teemme asioita totuttujen tapojen mukaan. Ehkä kontrolliaikaa ei tarvitse sopia valmiiksi vaan asiakasta voi pyytää ottamaan yhteyttä, kun tulee tarvetta, Koivisto pohtii.
 Vähemmän jonoja, kaikille aikoja
 Anna-Liisa Koivisto ei halua syyllistää paljon terveyskeskuspalveluita käyttäviä asiakkaita – kunhan he käyttävät palveluita todelliseen tarpeeseen. Hän toivoo, että asiakkaat ymmärtäisivät, etteivät kaikki voi käydä terveyskeskuksessa kymmeniä kertoja vuodessa.
 – Jos kaikki tekisivät niin, olisi meillä ammattilaisten aikaa vain joskus ja jollekin. Pitää olla yhdenvertainen mahdollisuus kaikille.
 Omahoitajamallin tavoite onkin kirkas: hoitoa kaikille, mutta oikeanlaista ja oikeassa paikassa.
 – Terveyskeskuslääkäreiden vastaanottoaikoja vapautuu, kun kaikki eivät tarvitse lääkäriaikaa vaan heidät voidaan hoitaa moniammatillisena yhteistyötä, Koivisto toteaa.
 Ainakin toistaiseksi asiakkaat ovat ottaneet tämän tavoitteen vastaan hyvin.
 – Osa asiakkaista on aiemmin kokenut, etteivät he ole tulleet kuulluiksi asiassaan. Nyt he pääsevät itse vaikuttamaan siihen, Marika Riihikoski toteaa.

Pieni joukko ihmisiä ruuhkauttaa terveyskeskuksia jatkuvilla käynneillään – Porissa saa omahoitajan 18 kerran jälkeen


Summary: "Presidentit eivät ole kuninkaita", tuomari kirjoitti päätöksessään.

Yhdysvalloissa liittovaltion tuomioistuin on linjannut, että presidentti  Donald Trumpin  keskeisten avustajien on saavuttava kongressin kuultavaksi presidenttiä koskevassa virkarikostutkinnassa.
 Oikeuden päätös koski Valkoisen talon entistä asianajajaa  Don McGahnia , joka on aiemmin kieltäytynyt todistamasta kongressissa. Hänet haastettiin todistajaksi jo toukokuussa silloiseen oikeuden estämistä koskevaan demokraattijohtoiseen tutkintaan liittyen.
 Liittovaltion tuomari  Ketanji Jackson  katsoi päätöksessään, etteivät virkamiehet voi välttää kongressin kuulemista sen vuoksi, että he kuuluvat Trumpin lähipiiriin. Tuomarin mukaan tämä koskee McGahnin lisäksi myös muita ihmisiä Trumpin esikunnassa.
 – Presidentit eivät ole kuninkaita, Jackson sanoo päätöksessään ja jatkaa, ettei kukaan ole lain yläpuolella.
 Oikeuden päätös voi enteillä sitä, että virkarikostutkintaa edistävä tiedusteluvaliokunta voisi kutsua kongressiin esimerkiksi entisen kansallisen turvallisuuden neuvonantajan  John Boltonin , Valkoisen talon kansliapäällikön  Mick Mulvaneyn  ja ulkoministeri  Mike Pompeon . Heillä uskotaan olevan välitöntä tietoa siitä, kiristikö Trump Ukrainan presidenttiä tutkimaan  Joe Bidenia  ja tämän poikaa vastineeksi Yhdysvaltain sotilasavusta.
 Lue lisää:
 Demokraatit: "Todistus tuhosi Trumpin puolustuksen", republikaanit: "Vapautti Trumpin epäilyistä" – Puolueiden reaktiot Sondlandin todistukseen kuin yö ja päivä
 EU-suurlähettiläs Sondland: Koko Yhdysvaltain ulkopoliittinen johto tiesi yrityksistä painostaa Ukrainaa
 Trumpin virkarikostutkinta: Näistä syistä häntä epäillään ja näin republikaanit vastaavat syytöksiin
 Presidentti Donald Trumpin virkarikostutkinnan julkiset kuulemiset alkavat

Tuomioistuin mahdollisti Trumpin lähipiirin kuulemisen virkarikostutkinnassa


Summary: Tapaus nostatti epäilyjä vakoilusta, sillä naiselta löydettiin muun muassa kaksi passia ja haittaohjelmia sisältävä muistitikku.

Yhdysvalloissa oikeus on tuominnut presidentti  Donald Trumpin  Floridassa sijaitsevalle klubille tunkeutuneen kiinalaisnaisen kahdeksaksi kuukaudeksi vankeuteen. Asiasta kertoo  Miami Herald .
 33-vuotias nainen todettiin syylliseksi kotirauhan rikkomiseen ja valehteluun jo syyskuussa, mutta tuomio jutussa annettiin maanantaina paikallista aikaa.
 Nainen kertoi tuomarille takeltelevalla englannilla menneensä klubille tapaamaan presidenttiä ja hänen perhettään ja tutustumaan heihin. Kun tuomari  Roy Altman  tiedusteli naiselta, miksi hänen varusteistaan löytyi esimerkiksi laite, jolla voi havaita piilotettuja kameroita ja mikrofoneja, nainen sanoi olevansa vain varovainen. – ...koska olen nainen...turvallisuuteni takia.
 Rikos tapahtui maaliskuussa. Nainen yritti päästä Trumpin omistamalle Mar-a-Lago-klubille väittämällä esimerkiksi osallistuvansa kiinalaisamerikkalaiseen ystävyystapahtumaan, vaikka sellaista ei ollut ohjelmassa. Aluksi hän oli lehden mukaan kertonut menevänsä uima-altaalle, mutta myöhemmin väittänyt osallistuvansa gaala-tapahtumaan Mar-a-Lagossa. Hänet pidätettiin pian saapumisensa jälkeen 30. maaliskuuta.
 Outo tapaus nostatti keväällä epäilyjä vakoilusta, sillä Yhdysvaltojen salainen palvelu löysi pidätyksen yhteydessä naiselta muun muassa kaksi Kiinan passia, useita matkapuhelimia ja muistitikun, joka sisälsi haittaohjelmia.
 Nainen on ollut vangittuna kiinniotostaan lähtien, joten hänen tuomiotaan on noin viikko jäljellä. Nainen määrättiin karkotettavaksi tuomionsa jälkeen.
 Presidentti Trump oli pidätyksen aikaan klubilla. Tapaus herätti Yhdysvalloissa kysymyksiä presidentin suosiman kohteen turvallisuudesta.
 Lue lisää:
 Kiinalainen nainen pidätettiin Trumpin klubilla Floridassa – sanoi osallistuvansa "ystävyystapahtumaan"

Trumpin klubille tunkeutunut kiinalaisnainen tuomittiin vankeuteen ja karkotettavaksi Yhdysvalloista


Summary: Osapuolet ratkovat ongelmaa, johon työmarkkinakonkarit eivät saaneet selvyyttä.

Suomen Ammattiliittojen Keskusjärjestö SAK

Postin pakettilajittelijoita koskevissa neuvotteluissa ei syntynyt sopua maanantaina, työnantajia edustavan Paltan toimitusjohtaja  Tuomas Aarto  kertoi STT:lle puoli yhden aikaan tiistain vastaisena yönä tekstiviestitse.
 – Sopua ei ole syntynyt. Tällä hetkellä ei ole muuta kommentoitavaa, Aarto kirjoittaa.
 Aarton mukaan neuvottelut jatkuvat myöhemmin tiistaina.
 Neuvotteluja käytiin maanantaina tiukasti kulissien takana. Paltan ilmoitus oli kuitenkin odotettu, sillä esimerkiksi  Helsingin Sanomien  mukaan neuvotteluosapuolien erimielisyydet kasvoivat maanantai-illan kuluessa.
 STT ei ole toistaiseksi tavoittanut työntekijäpuolta edustavaa Posti- ja logistiikka-alan unioni PAUta kommentoimaan. Myöskään Yle ei ole tavoittanut neuvottelujen osapuolia.
 Postin työkiista on kilpistynyt 700 pakettilajittelijaan, jotka Posti siirsi Posti Palvelut -tytäryhtiöönsä ja Teollisuusliiton ja Medialiiton välisen halvemman työehtosopimuksen piiriin. Pakettilajittelijoiden tilannetta ratkottiin viikonlopun aikana muun muassa neljän työmarkkinakonkarin voimin. Heidän antamassaan ehdotuksessa pakettilajittelijoille olisi tehty yrityskohtainen työehtosopimus, joka olisi ollut Paltan ja PAUn välisen työehtosopimuksen mukainen.
 Medialiitto kuitenkin vastusti ratkaisuvaihtoehtoa, eikä sopua syntynyt.
 Lue lisää:
 Näin postikiista laajentuisi pitkittyessään: 10 000 postilaista olisi lakossa lähes jouluun, laivat jumissa ja ensi viikolla myös junat
 Rautatieläiset ilmoittivat uusista tukilakoista: Junaliikenne uhkaa häiriintyä pahasti kolmena päivänä joulukuussa
 AKT laajentaa PAU:n tukitoimet satamien ahtauksiin
 Analyysi: Politiikka sotkee neuvotteluja palkoista ja työajoista, ristivetoa SDP:n sisällä

Paltan Aarto: Postikiistan neuvottelut jatkuvat tiistaina


Summary: Iranissa ainakin 143 mielenosoittajaa on kuollut laajoissa protesteissa viiden päivän aikana. Yli tuhat mielenosoittajaa on pidätetty,  kertoi ihmisoikeusjärjestö Amnesty International maanantaina.

Mielenosoitukset alkoivat, kun viranomaiset ilmoittivat korottavansa bensiinin hintaa jopa kolminkertaiseksi. Turvallisuusjoukot komennettiin useissa kaupungeissa taltuttamaan protesteja. Amnestyn mukaan lähes kaikki uhrit ovat kuolleet ampumalla.
 Amnestyn mukaan aidoiksi todennetuilta videotallenteilta näkee, että turvallisuusjoukot ampuvat aseettomia mielenosoittajia tietoisesti. Järjestö peräänkuuluttaa kansainvälistä yhteisöä tuomitsemaan verilöylyn.
 Lontoossa päämajaansa pitävä järjestö jatkaa tutkimuksiaan ja uskoo, että kuolleiden määrä on vielä merkittävästi suurempi.
 Lue lisää:
 Iran on yhä taitavampi sulkemaan yhteydet ulkomaailmaan – Netin katkaiseminen on yleistyvä keino levottomuuksien tukahduttamiseksi
 Yle haastatteli iranilaisloikkaria Suomessa: "Kotimaassa minua odottaisi teloitus tai vankila"

Amnesty: Iranin mielenosoituksissa yli 140 kuolonuhria


Summary: Pahoinpitelysyyte kaatui todistajien peruttua sanansa. Ruotsissa ihmetellään, miksi Saddamin kenraali sai kansalaisuuden.

Tiedot Irakin puolustusministerin  Najah al-Shammarin  epäillystä tukirahojen väärinkäytöstä nostattavat tunteita Ruotsissa. Tapauksen ympäriltä paljastuu koko ajan uusia käänteitä.
 Useat ruotsalaismediat uutisoivat viime viikolla, että puolustusministeri Najah al-Shammarin  epäillään nostaneen Ruotsista asumistukea ja lapsilisiä, vaikka on muuttanut pois maasta .
 52-vuotiaalla Najah al-Shammarilla on sekä Ruotsin että Irakin kansalaisuus. Mediatietojen mukaan hän käytti Ruotsissa nimeä  Najah al-Adeli .
 Vuonna 2015 Ruotsin kansalaisuuden saanut al-Shammari on ilmeisesti säilyttänyt molemmat kansalaisuutensa, vaikka tämän olisi pitänyt luopua kaksoiskansalaisuudesta noustessaan Irakin hallitukseen kesäkuussa 2019.
 Sekä al-Shammaria että tämän vaimoa epäillään mediatietojen mukaan törkeästä tukihuijauksesta. Lisäksi pariskuntaa epäillään rekisterimerkintärikoksesta.
 Expressen uutisoi maanantaina , että vuonna 2016 al-Shammaria syytettiin Ruotsissa vuosia jatkuneista pahoinpitelyistä ja uhkailuista. Epäiltyjen rikosten uhreja oli viisi, osa heistä alaikäisiä. Lehden tietojen mukaan syytteet kuitenkin peruttiin, koska asianomistajia oli painostettu.
 Jutun syyttäjänä toiminut  Anna Hankkio  sanoo Expressenille, että jutun asianomistajat peruivat lausuntonsa. Neljää asianomistajaa edustanut asianajaja  Denise Lagercrantz  sanoo olleensa pettynyt syytteestä luopumispäätökseen, sillä hän piti todisteita al-Shammaria vastaan vahvoina.
 Syytteistä luopumisen jälkeen Ruotsin valtio maksoi al-Shammarille noin 4 000 euron kärsimyskorvauksen. Expressenin tietojen mukaan al-Shammari ei tämän jälkeen viettänyt juurikaan aikaansa Ruotsissa.
 Ruotsin sosiaaliministeriä vaaditaan tilille
 Ruotsin oppositio vaati viikonloppuna sosiaalidemokraattien johtamalta hallitukselta selitystä tapahtuneelle.
 Ruotsidemokraattien puheenjohtajan  Jimmie Åkessonin  mukaan tapaus on vain yksi esimerkki siitä, miten leväperäisesti Ruotsissa on asennoiduttu.
 Ruotsidemokraattien puheenjohtajan Jimmie Åkessonin mielestä irakilaisministerin tapaus on jättimäinen skandaali. Jessica Gow / EPA
 – Tämä on täysin absurdi tapaus alusta loppuun. Tätä on vaikea uskoa todeksi. Tämä on jättimäinen skandaali, Åkesson päivitteli  Expressenin haastattelussa  lauantaina.
 Suurimman oppositiopuolueen kokoomuksen valtiopäiväryhmän puheenjohtaja  Tobias Billström  haluaa sosiaaliturvasta vastaavan ministerin kuultavaksi sosiaalivaliokuntaan, uutisoi muun muassa  Ruotsin televisio SVT .
 Billströmin mielestä sosiaaliministeri  Ardalan Shekarabin  (sd.) pitää selittää, miksei Vakuutuskassa huomannut ja estänyt epäiltyä tukien väärinkäyttöä. Kokoomus vaatii lisäksi selvitystä al-Shammarin kansalaisuushakemuksen käsittelystä.
 Sosiaaliministeri Ardalan Shekarabi tuomitsee yhteiskunnan tukien väärinkäytön. Kuva on otettu helmikuussa 2017. Esteban Biba / EPA
 Shekarabi tuomitsee jyrkästi tukien väärinkäytön. Julkisuuteen antamassaan lausunnossa ministeri sanoo tukien väärinkäytön olevan vastenmielistä. Hän painottaa hallituksen ja valtiopäivien tehneen viime vuosina useita tiukennuksia ja vakuuttaa työn väärinkäytösten estämiseksi jatkuvan.
 – Yhtään kruunua ei saa päätyä sellaiselle, jolla ei ole siihen oikeutta, Shekarabi jyrähtää muun mussa  Dagens Nyheterin  julkaisemassa uutistoimisto TT:n uutisessa.
 Ruotsin Irakille antama sotilaskoulutus nostettu esille
 Oppositio vaatii al-Shammarin tapauksen käsittelyä myös Irakille annettavaa sotilaskoulutusta koskevan päätöksen yhteydessä. Ruotsin valtiopäivien ulko- ja puolustusvaliokuntien on määrä käsitellä sotilaskoulutusyhteistyötä torstaina.
 Irakissa jo viikkoja mieltään osoittaneet ihmiset ovat syyttäneet puolustusministeri al-Shammaria kovien otteiden käyttämisestä protesteihin osallistuneita ihmisiä vastaan. Viikkoja jatkuneissa mielenosoituksissa on kuollut pitkälti yli 300 ihmistä ja loukkaantunut tuhansia ihmisiä.
 Esimerkiksi useat  Aftonbladet-lehteen  yhteyttä ottaneet irakilaistaustaiset ihmiset ovat syyttäneet al-Shammaria siitä, että tämä on vastuussa mielenosoittajien väkivaltaisesta kohtelusta.
 Bagdadissa haudattiin sunnuntaina yhteenotossa mellakkapoliisien kanssa kuollut mielenosoittaja. Irakin mielenosoituksissa on kuollut jo yli 300 ihmistä. Murtaja Lateef / EPA
 Aftonbladet uutisoi maanantaina  omiin lähteisiinsä viitaten, että al-Shammaria tutkitaan sotarikoksesta epäiltynä. Maanantaina iltapäivällä syyttäjäviranomaiset vahvistivat tiedon. Lehden haastattelema Ruotsissa asuva irakilainen kertoo tehneensä al-Shammarista rikosilmoituksen. Aftonbladetin uutisesta ei käy ilmi missä maassa tapausta tutkitaan.
 Najah al-Shammari uhkaa haastaa epäillystä tukihuijauksesta uutisoineet ruotsalais- ja arabimediat oikeuteen. Viikonloppuna julkaisemassaan tiedotteessa hän ei kommentoi epäiltyä tukihuijausta, mutta kiistää syyllistyneensä mielenosoitusten väkivaltaiseen tukahduttamiseen.
 Irakilaisministeri vihjailee tiedotteessaan, että häneen kohdistuvan uutisoinnin taustalla olisi juutalaisten salaliitto.
 Al-Shammarista kirjoitti Ruotsissa ensimmäisenä ruotsidemokraatteja lähellä oleva  Nyheter Idag -sivusto . Muut ruotsalaismediat ovat sen jälkeen hankkineet lisätietoja omista lähteistään.
 Ministeri palveli kenraalina Saddam Husseinin armeijassa
 Ministeri al-Shammari on oman ilmoituksensa mukaan palvellut diktaattori  Saddam Husseinin  aikana kenraalina Irakin armeijassa.
 Irakin syrjäytetty presidentti Saddam Hussein tuomittiin 5. marraskuuta 2006 kuolemaan rikoksista ihmisyyttä vastaan oikeudenkäynnissä Bagdadissa. Rex Features / AOP
 Syyskuussa 2009 hän haki Ruotsista oleskelulupaa nimellä Najah al-Adeli, uutisoi Expressen-lehti. Lehden mukaan pysyvä oleskelulupa myönnettiin vuonna 2011 ja seuraavana vuonna Ruotsiin saapuivat myös hänen vaimonsa ja kuusi lastaan.
 Perhe asettui asumaan Huddingen Vårby gårdin lähiöön. Myöhemmin samaan kolmioon muutti vielä yksi sukulainen, joten lopulta asunnossa asui Expressenin mukaan yhdeksän ihmistä. Mediatietojen mukaan al-Shammari on edelleen kirjoilla asunnossa, vaikka on muuttanut Irakiin.
 Ruotsalaislehtien hankkimien tietojen mukaan al-Shammarilla ei Ruotsissa ollessaan ollut pysyvää työpaikkaa, ja hän oli pitkiä aikoja työkyvytön oman kertomansa mukaan muistiongelmien vuoksi.
 Perhe sai Ruotsissa kauan aikaa toimeentulotukea.
 Ruotsissa on tapauksen yhteydessä herättänyt ihmetystä se, että Saddam Husseinin aikana korkeassa asemassa armeijassa palvellut henkilö sai niin nopeasti kansalaisuuden.

Tukihuijauksesta epäillystä irakilaisministeristä uusia paljastuksia Ruotsissa: syytettiin pahoinpitelyistä, epäillään sotarikoksesta


Summary: suunnitelma lossien muuttamisesta aikataulun kanssa kulkeviksi on peruttu Ely-keskuksen toimesta.

Elinkeino-, liikenne- ja ympäristökeskus (ELY)

Turun saariston lauttayhteydet uudistuvat voimakkaasti lähivuosina.
 Varsinais-Suomen Ely-keskus on kilpailuttanut lauttayhteydet uudelleen ja aikoo vuoteen 2023 mennessä tuoda useita hybridilosseja Turun Saaristoon ja myös kasvattaa lossien kantavuutta aiemmasta. Kilpailutettuja lauttapaikkoja oli kaikkiaan 40 ja ely-keskus tähtäsi erityisen pitkiin, jopa 20 vuoden sopimuksiin.
 Esimerkiksi Paraisten ja Nauvon välille tulee nykyisen, suomen ensimmäisenhybridilossi Elektran rinnalle toinen hybridilossi.
 Myös Nauvon ja Korppoon välisen lossin korvaa vuonna 2023 uusi hybridilossi. Lautan vaatimat infrastruktuurityöt alkavat jo ensi vuonna, kertoo Varsinais-Suomen Ely-keskus tiedotteessaan. Nykyinen päälautta Prostvik I jää tiedotteen mukaan lauttapaikalle varalossiksi ja sesonkiaikana liikennöidään jatkossakin sekä pää- että varalossilla.
 Lisäksi Ely-keskus aikoo korvata vanhoja losseja muilla käytetyillä losseilla ja tehdä sisäisiä siirtoja reiteillä. Esimerkiksi Naantalin Velkuaan tuodaan aikaisempaa suurempi lautta Järvi-Suomesta ja Kustavi-Iniö lauttapaikalta siirtyy Aura-alus Korppoo-Norrskara-välille. Kustavi-Iniö-välillä aloittaa vuonna 2023 nykyisin Paraisten ja Nauvon väliä kulkeva Sterna-lautta.
 Muualla Suomessa lauttojen kantavuuksia muutetaan suuremmiksi muun muassa Pohjois-Karjalassa Liperin Arvinsalmessa ja Etelä-Savon Enonkoskella Hanhivirralla, sekä Kymenlaaksossa Maalahden Bergössä ja Uudellamaalla Raaseporin Skåldössä. Skäldön lossi aiotaan korvata uudella lossilla, mutta vielä ei ole tietoa tuleeko se olemaan esimerkiksi hybridi.
 Samalla Ely-keskus päätti perääntyä suunnittelemastaan aikatauluun sidotusta lauttaliikenteestä yleisen vastustuksen vuoksi.
 – Lauttaliikenne on pääsääntöisesti aikataulutonta myös jatkossa, eikä muutoksia lauttapaikkakohtaisiin nykykäytäntöihin toteuteta, toteaa Ely tiedotteessa.
 Lue lisää:
 Ahvenanmaan lauttaliikenteeseen uusi hybridilautta
 Kaikille losseille ja maantielautoille tulossa aikataulut 2020 – osa tienkäyttäjistä tyrmää Elyn suunnitelman
 Paraisilla liikennöivä Elektra sai Vuoden alus -palkinnon

Lossiliikenne uudistuu lähivuosina voimakkaasti – Turun saaristoon halutaan lukuisia hybridilosseja


Summary: Mikäli sopua ei synny, rautateiden liikenteenohjaus keskeytyy 9. joulukuuta vuorokaudeksi ja liikenne pysähtyy täysin.

Rautatiealan Unioni RAU on päättänyt uusista tukitoimista koskien Postin työkiistaa.
 Mikäli sopua ei synny, VR:n ja liikenteenohjauspalveluyhtiö Finrailin toimihenkilöt ilmoittavat olevansa myötätuntolakossa perjantaista 29. marraskuuta kello 06 lauantaiaamuun saakka.
 Toimihenkilöt työskentelevät muun muassa henkilö- ja tavaraliikenteen asiakaspalvelussa, lipunmyynnissä, tavaraliikenteen ohjauksessa, taloushallinnossa sekä häiriötiedotuksessa ja häiriötilanteiden ratkaisemisessa. Finrailissa työnseisaus koskee lähinnä liikennesuunnittelijoita.
 Taajama- ja kaukojunat seisokkiin ensi viikon alkupuolella
 VR:n lähiliikenne pysähtyy HSL:n ja Etelä-Suomen taajamaliikenteen osalta 2. joulukuuta vuorokaudeksi. Tämä toimenpide pysäyttää HSL-alueen sekä Etelä-Suomen sähkömoottorikalustolla ajettavan liikenteen kokonaan.
 VR:n lähiliikenneyksikön veturinkuljettajat ovat tukitoimissa maanantaista 2. joulukuuta kello 03 alkaen tiistaihin aamuyölle. Työntekijät tulevat töihin tiistaina kello 03 jälkeen alkaviin työvuoroihin.
 Rautateiden tavaraliikenne ja kaukoliikenteen henkilöjunien osalta rataliikenne pysäytetään tiistain 3. joulukuuta kello 03 ja keskiviikon kello 03 väliseksi ajaksi.
 Lakon ulkopuolelle rajataan Allegro-liikenne, muut rajaukset katsotaan yhtiön kanssa, RAU kertoo. Käytännössä kaukojunaliikenne tulee pysähtymään täysin.
 Rautateiden liikenteenohjaus keskeytyy 9. joulukuuta vuorokaudeksi
 Liikenteenohjaus keskeytyy maanantaina 9. joulukuuta kello 07 ja käynnistyy uudelleen tiistaina kello 07. Lakon ulkopuolelle rajataan Allegro-liikenne ja muita rajauksia katsotaan yhtiön kanssa, RAU kertoo.
 Käytännössä junaliikenne tulee pysähtymään tällöin 9. joulukuuta täysin.
 Työtaistelun ulkopuolelle rajataan henkeen, terveyteen, ympäristön vaarantumiseen tai yleiseen turvallisuuteen vaikuttavat tehtävät.

Rautatieläiset ilmoittivat uusista tukilakoista: Junaliikenne uhkaa häiriintyä pahasti kolmena päivänä joulukuussa


Summary: Varkaat veivät satoja vuosia vanhan museon kokoelmista ainakin arvokkaita jalokiviä.

Saksan Dresdenissä poliisi tutkii kuuluisaan historialliseen aarrekammioon Vihreään holviin aikaisin tänä aamuna tehtyä varkautta, kertovat saksalaismediat. Bild-lehden mukaan varkaiden mahdollinen saalis  voi nousta jopa miljardin euron arvoiseksi .
 –(Varkaat) veivät mittaamattoman arvokkaita kulttuuriaarteita. Kyse on paitsi aineellisesta myös aineettomasta arvosta Saksin osavaltiolle, sanoi Saksin osavaltion sisäministeri  Roland Wöller  uutistoimisto AP:n mukaan.
 Vihreä holvi -aarrekammio kärsi toisen maailmansodan pommituksissa, mutta se avattiin myöhemmin yleisölle korjattuna. Vierailijoita kuvattu vuonna 2007. EPA / Ralf Hirschberger
 Bild-lehden mukaan rikolliset sytyttivät aamuyöllä tuleen sähkökaapin läheisen sillan alla katkaistakseen virran historiallisesta rakennuksesta. Tämän jälkeen varkaat olisivat lehden mukaan päässeet käsiksi muun muassa koruihin ja jalokiviin, joita säilytettiin aarrekammiossa. Uutistoimisto Reutersin mukaan varkaat livahtivat museoon ristikolla suojatun ikkunan kautta.
 Saaliiksi timantteja ja rubiineja
 Poliisi on eristänyt alueen ja luvannut varkaudesta enemmän tietoa päivän kuluessa.
 Myös Saksin osavaltion johdon on määrä saapua paikalle tutustumaan tilanteeseen.
 Poliisi on kertonut sen, että ainakin kolme 1700-luvulla valmistettua jalokivikokonaisuutta on ryövätty.
 Museonjohtaja  Marion Ackermann  vahvistaa tiedot jalokivien ryöstöstä ja kertoo, että kyse on timantein ja rubiinein koristelluista esineistä. Hän ei suostunut tarkentamaan jalokivin koristeltujen esineiden rahallista arvoa. Ackermannin mukaan esineiden historiallista ja kulttuurista arvoa on mahdotonta mitata.
 Työntekijän varjo heijastuu jalokivinäyttelyssä punaiselle silkkikankaalle asetetun Vihreä dresdeniläinen -timantin ylle joulukuussa 2006. EPA / Matthias Hiekel
 Museon kalleimpiin aarteisiin kuuluva 41 karaatin vihreä timantti, Vihreä dresdeniläinen, ja muita arvoesineitä on paraikaa lainassa New Yorkissa sijaitsevassa Metropolitan Museum of Art -taidemuseossa näyttelyä varten.
 August II Väkevän kruunu vuodelta 1697 kuvattu näyttelyssä vuonna 2013. EPA / Sebastian Kahnert
 Dresdenin linnassa sijaitsevan Vihreän holvin, saksaksi Grünes Gewölbe, on sanottu pitävän sisällään Euroopan merkittävimmän aarrekokoelman. Museon rakennutti Saksin vaaliruhtinas  August Väkevä  1700-luvulla.

Dresdenin historiallisessa aarrekammiossa kävi varkaita – saaliiksi mittaamattoman arvokkaita kulttuuriaarteita


Summary: Auto- ja Kuljetusalan työntekijäliitto AKT:n kahden vuorokauden tukilakon on määrä alkaa torstaiaamuna.

Auto- ja kuljetusalan työntekijäliitto (AKT)

Auto- ja Kuljetusalan työntekijäliitto AKT aikoo laajentaa postialan tukilakon myös ahtausalalle.
 Jos sopua ei synny, ahtaajat lopettavat työt torstaina aamulla kahdeksi vuorokaudeksi.
 Hamina-Kotka -sataman toimitusjohtajan  Kimmo Naskin  mukaan tukilakko pysäyttäisi koko sataman liikenteen, kun laivoja ei lastata eikä pureta.
 – Jonkin verran on vielä purkamatta viime viikon  rautateihin kohdistuneiden työtaisteluiden  aiheuttamaa sumaa. Jos nyt tulee kahdeksi vuorokaudeksi lähes täydellinen pysähdys, puretaan sitä vielä pitkään, Naski sanoo.
 HaminaKotka-satamayhtiön toimitusjohtaja Kimmo Naski osasi odottaa lakkojen laajentuvan, kun sunnuntaina Postin työriidassa ei päästy sopuun. Pyry Sarkiola / Yle
 Naskin mukaan satama pyörii pitkälti ylitöiden varassa, ja niin ikään viime viikolla alkanut AKT:n ylityökielto on myös ruuhkauttaunut töitä.
 – Esimerkiksi Suomen lipun alla purjehtivat laivat ovat jääneet seisomaan. Niitä meillä on kuitenkin koko liikenteestä vain pieni osa. Nämä tulevat työtaistelutoimet ovat sitten tuntuvampia.
 Imagotappio satamalle
 Satamajohtaja sanoo osanneensa odottaa tukilakkojen laajenevan, kun neuvottelut postin työriidassa kariutuivat sunnuntaina.
 – Mitään hyvää tästä ei seuraa. Rahallista haittaa toki, mutta vasta pidemmällä aikajänteellä pystyy sanomaan, tuleeko esimerkiksi asiakasmenetyksiä. Se on aina imagotappio, kun toimintamme ei suju, mutta sitäkin enemmän olen huolissani suomalaisen viennin ja vientiteollisuuden kilpailukyvylle aiheutuvasta haitasta, sanoo Naski.
 Satamayhtiöllä on satamat Kotkassa ja Haminassa. Satama on Suomen suurin yleis-, vienti- ja konttisatama, josta on säännölliset yhteydet merkittäviin eurooppalaisiin satamiin ja edelleen maailmalle.

Ahtaajien tukilakko pysäyttäisi Suomen suurimman vientisataman koko liikenteen – satamajohtaja: "Mitään hyvää tästä ei seuraa"


Summary: Postin lakko on maanantaina kärjistynyt useiden liittojen taisteluksi.

Posti on lakkoillut nyt kaksi viikkoa, ja maanantaina eri liittojen tukilakot ovat  vaikuttaneet monen arkeen .
 Kerromme tässä artikkelissa lyhyen ja pitkän selityksen sille, mistä Postin lakossa on kysymys.
 Jos sinulla on kiire: 100 sanan selitys
 Postin työntekijöitä edustava PAU (Posti- ja logistiikka-alan unioni) katsoo, että Posti pyrkii alentamaan työntekijöiden palkkoja. Peruspostilainen tienaa reilut pari tonnia kuussa.
 Posti ilmoitti elokuussa siirtävänsä 700 pakettilajittelijaa tytäryhtiöönsä (Posti Palvelut Oy) ja Teollisuusliiton halvemman työehtosopimuksen piiriin. Tätä ilmoitusta voidaan pitää lähtölaukauksena lakkoilulle.
 Postin lakon lisäksi on aloitettu useita tukilakkoja. Helsingissä bussiliikenne on takunnut maanantaina, satoja lentoja on peruttu ja Suomen lipun alla olevat laivat eivät ole lähteneet satamista. Myös  VR on ilmoittanut  tukilakoista joulukuun alussa.
 Useilla liitoilla on omat työehtosopimusneuvottelut käynnissä tai edessä lähikuukausina.
 Tukilakkojen avulla viestitään työnantajalle, ettei tulevissa sopimusneuvotteluissa anneta periksi. Siksi voidaan ajatella, että Postin kiista näyttää suuntaa tuleville neuvotteluille.
 Posti ei osaa vielä arvioida, kykeneekö se jakamaan joulukortit, jos postilakko jatkuu. Mikko Koski/Yle.fi
 Jos aikaa on enemmän, tässä 300 sanaa lisää
 Miksi tukilakkoillaan?  Lakkoja on suunnitteilla lisää. Myös AKT:n ahtaajat liittyvät tukilakkoon loppuviikosta.
 Tukilakoilla halutaan osoittaa, etteivät työntekijäosapuolet anna periksi työnantajia edustaville liitoille.
 Työntekijäosapuolet toivovat saavansa tukea myös demarivetoiselta  Antti Rinteen  hallitukselta.
 Mitä nyt tapahtuu?  Posti ei osaa vielä arvioida, kykeneekö se jakamaan joulukortit, jos postilakko jatkuu ilmoituksen mukaisesti, yhtiön poikkeustilannejohtaja  Jarmo Ainasoja  kertoo STT:lle. Ainasoja arvioi  IS:lle , että valtaosa paketeista kulkee tällä hetkellä ongelmitta.
 PAU:n lakko voi jatkua miltei jouluun asti, mikäli ratkaisua ei löydy.
 Vielä ei ole selvää, milloin ratkaisua etsitään seuraavan kerran.  Ilta-Sanomien  ja  HS:n saamien tietojen  mukaan ratkaisu Postin kiistaan saattaa löytyä hyvinkin pian, mahdollisesti jo maanantaina tai tiistaina. PAU:n puheenjohtaja  Heidi Nieminen  kommentoiYlelle lehtitietoja maanantaina iltapäivällä.
 – Toivottavasti uutinen pitää paikkansa, mutta minulla ei ole siitä mitään tietoa.
 Lakkojen vaikutukset täsmentyvät koko ajan. Liikennehäiriöiden lisäksi lakko saattaa vaikuttaa vielä  tiistain lentoliikenteeseen . Ainakin seitsemän Finnairin kaukolentoa on peruttu.
 Mistä kaikki alkoi?  Postin ilmoitus siirtää noin 700 pakettilajittelijaa halvemman sopimuksen piiriin sai paljon mediahuomiota elokuussa.
 Jo vuonna 2017 Posti siirsi noin 2 300 sanomalehdenjakajaa tytäryhtiöönsä Posti Palvelut Oy:hyn. Tällöin työntekijät siirtyivät halvemman työehtosopimuksen piiriin. PAU:n mukaan Posti pyrkii alentamaan lehdenjakajien palkkoja jopa 20–60 prosenttia.
 Marraskuussa alkaneella lakolla PAU pyrkii jouduttamaan työehtosopimusneuvotteluita Postin työnantajaa edustavan Paltan kanssa. Keskusteluita on käyty syyskuun alusta lähtien.
 Samaan aikaan, kun julkisuudessa käytiin keskustelua postilaisten palkan alennuksesta, nousi keskustelun aiheeksi myös Postin toimitusjohtajan  Heikki Malisen  palkka. Hänen palkkansa on neljässä vuodessa noussut 65 prosenttia, 990 000 euroon vuodessa.
 Mitä viikonloppuna tapahtui?  Sunnuntaina osapuolet hakivat sopua valtakunnansovittelija  Vuokko Piekkalan  johdolla. Sovintoehdotus kaatui lopulta siihen, että yksi keskusteluiden osapuolista ei hyväksynyt ehdotusta. Viikonlopun sovitteluyrityksistä voit lukea lisää esimerkiksi  täältä .
 Koska sopimusta ei saatu aikaan, maanantaina aloitettiin tukilakot maalla,  merellä  ja ilmassa suunnitelmien mukaisesti.
 Juttua muokattu 25.11 klo 19.34: Poistettu viittaus Teollisuusliiton ja Ammattiliitto Pron jättämiin lakkovaroituksiin. Teollisuusliiton ja Ammattiliitto Pron lakkovaroitukset eivät liity Postin työriitaan.
 Lue lisää:
 Analyysi: Politiikka sotkee neuvotteluja palkoista ja työajoista, ristivetoa SDP:n sisällä
 Yle seuraa hetki hetkeltä Postin lakkotilannetta – PAU:n Nieminen lehtitiedoista: Minulla ei ole tietoa sovusta

Mistä Postin lakossa on kyse ja miksi siitä tuli meitä kaikkia koskeva asia? Tässä 100 ja 300 sanan mittaiset vastaukset


Kymenlaakson käräjäoikeus on vanginnut miehen todennäköisin syin epäiltynä Kouvolassa marraskuun alussa paljastuneesta henkirikoksesta.
 Epäilty on alle 30-vuotias kouvolalainen mies.
 Henkirikoksen epäillään tapahtuneen lokakuun puolivälissä Kouvolan keskustassa sijaitsevassa kerrostaloasunnossa. Uhri oli alle 40-vuotias nainen, jolle oli aiheutettu teräaseella kuolemaan johtaneita vammoja.
 Kerrostaloasunnossa asunut nainen oli löydettäessä ollut kuolleena muutamia viikkoja. Hänen ruumiinsa löydettiin, kun huolestuneet omaiset ottivat yhteyttä poliisiin.
 Keskusrikospoliisi ja Kaakkois-Suomen poliisi tutkivat tapausta yhteistyössä. Jutun esitutkinta jatkuu kuulusteluilla ja teknisellä tutkinnalla.
 Epäillyn vangitsemisesta kertoi ensimmäisenä Kouvolan Sanomat.

Mies vangittiin epäiltynä kerrostaloasunnosta löytyneen naisen taposta – oli ollut kuolleena viikkoja


Summary: Vaikka Postin riita saattaa ratketa, vääntöjä täynnä olevan liittokierroksen loppu häämöttää yhä kaukana, muistuttaa Ylen politiikan toimittaja Robert Sundman blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Tätä kirjoittaessa Postin työehtokiista on saattanut edetä jo finaaliin.
 Neuvottelulähteet ovat tänään iltapäivällä kertoneet useille tiedotusvälineille, että vielä tänään illalla tai viimeistään huomenna on ratkaisujen aika.
 Ratkaisuvaihtoehdoista pöydällä lienee ainakin liikkeenluovutuksen peruminen, mikä tarkoittaisi noin 700 pakettilajittelijan siirtymistä Postin tytäryhtiöstä takaisin emoyhtiön leipiin ja siten Posti- ja logistiikka-alan unionin PAUn ja Palvelualan työnantajien Paltan työehtosopimuksen piiriin.
 Toinen ratkaisu olisi se, että liikkeenluovutusta ei peruttaisi, mutta pakettilajittelijoihin sovellettaisiin edelleen joko PAUn ja Paltan vanhaa työehtosopimusta tai uutta, talokohtaista sopimusta, jota PAU olisi mukana sorvaamassa.
 Samaan aikaan PAU on viestittänyt Ylelle, että heillä ei kuitenkaan ole tietoa sovun syntymisestä .
 Kun lusikat sopassa ovat lisääntyneet, on näitä käänteitä kerratessa helppo kysyä, mistä peistä nyt oikeastaan taitetaan.
 Vielä eilen kameroiden  eteen astellut kokeneiden, entisten työmarkkinajohtajien nelikko vaikutti silmin nähden pettyneeltä.
 Elinkeinoelämän keskusliiton EK:n pomoina työskennelleet  Jukka Ahtela  ja  Lasse Laatunen , Palvelualojen ammattiliiton PAMin puheenjohtajan paikalta kesällä väistynyt  Ann Selin  sekä Suomen Ammattiliittojen Keskusjärjestön SAK:n entinen puheenjohtaja  Lauri Ihalainen  oli haettu sorvaamaan ratkaisua, jolla kiista ratkeaisi.
 Ratkaisua ei syntynyt. Viestinnän alan työnantajajärjestö Medialiitto ei halunnut laittaa lusikkaansa uuteen, talokohtaiseen sopimukseen, jossa osapuolia olisi ollut peräti neljä.
 Kun lusikat sopassa ovat lisääntyneet, on näitä käänteitä kerratessa helppo kysyä, mistä peistä nyt oikeastaan taitetaan.
 Kyseessä on kiista myös periaatteista. Siitä, miten työmarkkinoilla neuvotellaan ja miten koko järjestelmä toimii.
 Yleensä työmarkkinaväännön ytimessä  ovat palkat ja työehdot. Kun työmarkkinasyksyn kiistakysymyksiä loppukesästä povailtiin, nousi useimmissa veikkauksissa ykköskiistaksi niin kutsuttujen kiky-tuntien eli 24 tunnin työajanpidennyksen kohtalo.
 Tuo kiista hiertääkin  eilen jumiutuneissa Teknologiateollisuuden ja Teollisuusliiton neuvotteluissa , joita pidetään liittokierroksen päänavaajana. Teollisuusliitto keskeytti neuvottelut ja ajoitti kahden viikon päähän lakon, kun se piti työnantajapuolen edustajien vaatimuksia kohtuuttomina.
 Postin tapauksessa työehdoista väännetään välillisesti. PAU edustaa väännössä jäseniään, joiden työehdot ovat olleet vaarassa heiketä työehtosopimuksen vaihtamisen vuoksi. Työnantajalla on oikeus järjestäytyä ja vaihtaa työehtosopimusta, mutta tämän keinon tarkoitusperistä on väännetty kättä. "Työehtoshoppailusta" onkin viime viikkoina puhuttu enemmän kuin pitkään aikaan.
 Myös PAUta on syytetty, nimittäin järjestöpolitikoinnista. Jokainen liitto tietää, että kun se menettää sopimuksen, menettää se pikku hiljaa myös jäsenensä tuolta sopimusalalta. Miksi työntekijä ei haluaisi kuulua juuri siihen liittoon, joka neuvottelee omalla työpaikalla sovellettavasta työehtosopimuksesta?
 Mutta kyseessä ei ole ainoastaan reviirikiista. Kyseessä on kiista myös periaatteista. Siitä, miten työmarkkinoilla neuvotellaan ja miten koko järjestelmä toimii.
 Mistä kertoo se, että entinen EK-pamppu syyttää työnantajaliittoa "suhteellisuudentajun" puutteesta?
 Eilen työnsä tuloksesta  ilmoittaneet selvityshenkilöt vaikuttivat kaikki hämmästyneen Medialiiton ratkaisusta.
 Mistä kertoo se, että entinen EK-pamppu syyttää työnantajaliittoa "suhteellisuudentajun" puutteesta?
 Nähdäkseni siitä, että pelin henki työmarkkinakentällä on muuttunut. Lasse Laatunen ja kumppanit edustavat vanhaa maailmaa. Tupon eli tulopolitiikan aikaa, jolloin EK teki keskitettyjä ratkaisuja.
 Etelärannassa tuota aikaa ei enää kaivata. EK on julistanut keskitettyjen ratkaisujen ajan olevan ohi.
 Tämä ei kuitenkaan täysin pidä paikkaansa. Palkansaajaliitot ovat koko syksyn olleet hermostuneita työnantajapuolen linjasta, jossa yhtäältä vakuutellaan "aitoa liittokierrosta" eli liittokohtaista sopimista mutta toisaalta koordinoidaan tavoitteita yksi yhteen.
 Ei tietenkään pidä olla naiivi: totta kai saman leirin edustajat keskustelevat keskenään. Mutta kun aikanaan keskitetysti sovittu kilpailukykysopimus pitääkin nyt purkaa liitto ja työehtosopimus kerrallaan, on selvää, että tilanne muuttuu jännitteiseksi.
 Mitkä ovat 2020-luvun säännöt työmarkkinoilla?
 Tilanne ei ole  työmarkkinajärjestöille muutenkaan helppo. Ne on asetettu viime aikoina eriskummallisiin tilanteisiin.
 Pääministeri  Antti Rinne  (sd.) on vakuuttanut, ettei poliitikkojen pidä puuttua työehtoneuvotteluihin. Käytännössä linja on ollut toinen. Hallitus on ollut aktiivinen Postin kiistassa, ja toisaalta Rinne on toivonut myös yhteistä ratkaisua kilpailukykysopimukseen liittyen. Ei ihme, jos liitoilla molemmin puolin menee sormi suuhun.
 Rinteen hallitus on myös asettanut kovia odotuksia työmarkkinajärjestöille, jotta keinoja työllisyysasteen nostamiseksi ja uusien työpaikkojen synnyttämiseksi olisi mahdollista pullauttaa ulos kevään kehysriihestä. Kolmikantaa tunnutaan toisaalta kunnioittavan, mutta  samaan aikaan pääministeri on uhkaillut kävellä eläkeasioissa työmarkkinajärjestöjen yli .
 Valtakunnansovittelijan verkkosivuilta on helppo tarkastaa , miten liittokierros etenee tästä eteenpäin. Satojen tuhansien suomalaisten työehtosopimukset päättyvät vasta ensi vuoden puolella. Monet jo alkaneet neuvottelut ovat venyneet. Jos maaliviiva häämöttääkin Postin kiistassa, on se kokonaisuudessa vielä kaukana.
 Yhä enemmän tuntuu olevan epävarmuutta siitä, missä asioissa ja miten työmarkkinajärjestelmän tulisi toimia. Mitkä ovat 2020-luvun säännöt?
 Epävarma tilanne on tietysti ennen kaikkea niiden etu, jotka eivät nykyisestä järjestelmästä pidä.
 Robert Sundman
 Kirjoittaja on Ylen politiikan toimittaja, joka seuraa myös työmarkkinoita.
 Lue myös:
 Analyysi: Politiikka sotkee neuvotteluja palkoista ja työajoista, ristivetoa SDP:n sisällä
 Analyysi: Demarit sähläsivät Postin työriidan – pelastavatko työmarkkinakonkarit Rinteen hallituksen selitysten suosta?
 Analyysi: Posti olisi avaamassa pakettialan halpuutuskierteen – myös kilpailijat uhkaavat leikata palkkoja, jos valtionyhtiö saa tahtonsa läpi

Robert Sundman: Saisiko olla keskitetty ratkaisu? "Ei kiitos", sanovat työnantajat


Summary: Hongkongin demokratialiike vakiinnutti asemansa, kun se voitti 17 aluevaltuustoa ja jätti Peking-mielisille vain yhden.

Hongkong on ainakin hetkellisesti rauhoittunut aluevaalien tuloksen selvittyä. Puoli vuotta kaduilla protestoineet nuoret hyppivät ilosta ilmaan ja hallintojohtaja  Carrie Lam  on varovaisesti hymyillyt pitkästä aikaa.
 Jokaisen reaktioille on oma selityksensä, vaikka perimmäinen kiista erityishallintoalueen tulevaisuudesta ei olekaan poistunut.
 Hongkongilaiset käänsivät sunnuntaina ylösalaisin paikallisvaltuustojensa kokoonpanot. Voittajien näkökulmasta tulosta voi verrata roskapönttöjen tyhjennykseen, joista niistäkin aluevaltuustot päättävät.
 Valtuustojen työnä on organisoida Hongkongin arjen sujuvuutta, bussilinjoja, siisteyttä ja erilaisia lupa-asioita.
 Ennen vaaleja kaikki 18 aluevaltuustoa olivat Peking-mielisten hallussa, nyt enää yksi. Paikkajaossa tämä merkitsee, että valtuustojen yhteensä 452 edustajasta peräti 392 on demokratiaa kannattavien ryhmien ja sitoutumattomien hallussa. Pekingin tukijat joutuivat tyytymään 60 edustajaan.
 Ennätysvilkkaassa äänestyksessä rauhallisiin äänestysjonoihin asettui lähes kolme miljoonaa ihmistä. Äänestysprosentti nousi 71:een, kun se oli 47 prosenttia edellisissä vaaleissa vuonna 2015.
 Demokratialiikkeen kannattajat kohtasivat poliisivat vaalipäivänä  sunnuntaina  Hongkongin Teknisen yliopiston kampuksella.  Fazry Ismail / EPA
 Väkivaltaisten yhteenottojen jälkeen hongkongilaiset näyttivät, että he osaavat itse rauhoittaa olonsa ilman, että paikalle komennetaan virkavaltaa Manner-Kiinan puolelta.
 Demokratialiikkeen mielenosoitukset toimivat tehokkaana vaalikampanjana Hongkongin itsehallintoa puolustaville.
 Mielenosoittajat tuskin täsmäsivät marssejaan jatkumaan vaaleihin saakka, mutta aika toimi heidän edukseen.
 Demokratia näytti voimansa myös Pekingille
 Aluevaltuustot eivät käytä poliittista valtaa, mutta niiden arvo onkin siinä, että edustajat valitaan suoralla kansanvaalilla. Demokratian sääntöjen mukaan kaikki kunnioittavat tulosta, myös hallintojohtaja Carrie Lam.
 – Melkoinen joukko osoitti tyytymättömyytensä nykyiseen tilanteeseen. Kunnioitan tätä ja hallinto ottaa sen huomioon, Lam vakuutti maanantaina, kun tulos alkoi selvitä.
 Tämän enempää hän ei suunnitelmia paljastanut. On mahdoton tietää, onko niitä edes olemassa, sillä vaalitulos oli tyrmäävä sekä Lamille että Kiinan keskusjohdolle.
 Hallintojohtaja Carrie Lam lupaa kunnioittaa vaalitulosta . Jeon Heon-Kyun / EPA
 Joka tapauksessa Peking sanoo yhä tukevansa hallintojohtaja Carrie Lamia.
 Ilmeisesti tämä tieto hymyilytti Lamia, sillä ainakaan juuri nyt hänen ei tarvitse pelätä nöyryyttävää lähtöä virastaan. Lam säilytti kasvonsa työnantajansa edessä, mutta kuinka pitkäksi aikaa?
 Kiinan keskushallinnon tulkinnan perusteella mikään ei ole muuttunut.
 – Hongkong on osa Kiinaa. Väkivallan pysäyttäminen ja järjestyksen palauttaminen ovat tärkeimmät asiat, julisti Kiinan ulkoministeriön tiedottaja  Geng Shuang  maanantaina Pekingissä.
 Samalla Pekingin lehdistö vähätteli aluevaalien merkitystä. Esimerkiksi China Daily kirjoitti, että äänestäjät ovat olleet niin peloissaan mellakoiden takia, että he eivät uskaltaneet vastustaa mielenosoittajien terroria.
 Vaalitulos velvoittaa myös voittajia
 Aluevaltuustoihin nousi suuri joukko demokratiamarsseissa tunnetuiksi tulleita nuoria.
 Heillä on nyt vaativa paikka osoittaa, että he pystyvät myös neuvottelemaan ja kanavoimaan energiaansa yhteisten asioiden hoitoon.
 Pekingin kauhuksi aluevaltuustot ovat muuttumassa poliittisiksi areenoiksi, sillä niiden kautta demokratialiikkeet pääsevät suoraan likelle ihmisten arkea.
 Jos voittajat toimivat taitavasti, he pystyvät valtuustoissa pitämään esillä agendaansa ja Hongkongin erivapauksien ainutlaatuista arvoa.
 Seuraavat vaalit ovat jo ensi syyskuussa, kun Hongkongiin valitaan lakiasäätävä neuvosto. Sen ehdokkaiden nimitys on yhdistelmä kansanvaalia ja Peking-myönteisiä liike-elämän piirejä.
 Suurin koitos on vuonna 2022, kun hallintojohtaja Carrie Lamin kausi päättyy. Aluevaalien menestyksen ansiosta demokratialiikket saavat asettaa 117 edustajaa valitsijaryhmään, jossa on kaikkiaan 1 200 jäsentä.
 Mielenosoitukset jatkuvat
 Aluevaalivoitosta huolimatta mielenosoitusliike ei ole vaiennut. Se on pyytänyt marssilupaa joulukuun 8. päivälle, joka on YK:n ihmisoikeuspäivä.
 Nicolas Asfouri / AFP
 Hongkongin Teknisellä yliopistolla on yhä muutamia kymmeniä protesteihin osallistuneita, jotka eivät uskalla tulla ulos. Heidän turvallisesta poispääsystään neuvotellaan.
 Demokratialiikkeen viisi vaatimusta ovat yhä voimassa.
 Ensimmäisenä on vaatimus tutkia poliisien otteiden lainmukaisuus mielenosoitusten laannuttamisessa. Toiseksi mielenosoittajat haluavat, että kesäkuun 12:nnen marssia ei pidä kutsua mellakoinniksi. Sen vuoksi tuolloin pidätetyt olisi armahdettava. Neljäs vaatimus on täydellisesti luopua rikollisten luovutuslakihankkeesta ja viidenneksi antaa hongkongilaisille todellinen ja yhtäläinen äänioikeus.
 Lisää aiheesta:
 Mellakat, kalliit hinnat ja kiinalaiskiintiöt purevat: Hongkongin väestö vaihtuu vauhdilla

Jokaisella äänellä oli merkitystä: Hongkongin demokratialiike syrjäytti Peking-mieliset aluevaaleissa


Summary: EK: Tukilakot koskevat päivässä 100 miljoonan euron arvoista vientiä ja tuontia.  SAK: Mekaaniset laskelmat eivät tarkoituksenmukaisia.

Postin sopimuskiistaan liittyvien tukilakkojen talousvaikutukset näkyvät selvimmin satamissa.
 Muun muassa Helsingin sataman rahtiliikennejohtaja  Jukka Kallio  arvioi, että Posti- ja logistiikka-alan unionin lakkoa tukevat Merimies-unionin jo alkanut lakko ja AKT:n torstaina alkava lakko tarkoittavat yhteensä noin 100 000 euron menestystä päivässä Helsingin Satamalle.
 Kallion mukaan Vuosaaren satamaan olisi jäämässä parin viikon kuluessa yhdeksän laivaa.
 – Ne vielä mahtuvat laituriin, mutta sen jälkeen alkaa satama olla täynnä.
 Kallion arvio menetyksistä on laskettu kuukauden keskiarvosta, mutta todellisuudessa jokaisen päivän tuotot vaihtelevat laivojen liikenteen mukaan. Sataman tulot koostuvat paitsi laiturimaksuista, myös tonneihin perustuvista tavaramaksuista.
 Valtakunnantason haarukointeja lakon talousvaikutuksista on tehty Elinkeinoelämän keskusliitossa.
 Suhteettomia tukilakkoja Suomessa järjestetään aivan liikaa, sanoo EK:n toimitusjohtaja Jyri Häkämies.  Stella Noreila / Yle
 – Viennin ja tuonnin yhteisarvo per päivä on noin 350 miljoonaa ja tänä päivänä nämä tukilakkotoimenpiteet kohdistuvat suomalaiseen tonnistoon, joka on noin kolmannes tuosta kolmesta ja puolesta sadasta miljoonasta. Eli reilu sata miljoonaa on yhteenlaskettu vienti ja tuonti tänään. Ja jotakin siitä varmasti saadaan kurottua tulevina päivinä myöhemmin kiinni, mutta ilman muuta siitä aiheutuu tappioita sanoo EK:n toimitusjohtaja  Jyri Häkämies.
 Työntekijäpuolella arvioita ei kuitenkaan niellä pureksimatta.
 – Totta kai, jos nämä työtaistelut pitkittyvät, siinä on kasvavia vaikutuksia kansantalouteen. Mutta ei niitä vaikutuksia pidä liioitella, ei kansantalous kaadu siihen, että muutama prosentti palkansaajista on joitakin päiviä lakossa, toteaa SAK:n pääekonomisti  Ilkka Kaukoranta .
 Suomi ei ole mitenkään poikkeuksellisen lakkoherkkä maa, katsoo SAK:n pääekonomisti Ilkka Kaukoranta.  Markku Pitkänen / Yle
 – Minä en pidä tällaisia mekaanisia laskelmia kovin tarkoituksenmukaisina. Yrityskohtaiset erot ovat isoja, hän jatkaa.
 EK:n Häkämies katsoo, että tukilakkoasetta käytetään kovin herkästi.
 – Tässä on kyse 700 lajittelijan työriidasta. Sinänsä vakava tilanne, mutta näiden tukitoimien vaikutukset ja tappiot eivät ole missään suhteessa. Suhteettomia tukilakkoja järjestetään Suomessa aivan liikaa.
 SAK:n Kaukorannan mukaan Suomi ei kuitenkaan ole mitenkään erityisen lakkoherkkä maa.
 – On tärkeä muistaa, että lakolta vältytään sillä, että asioista sovitaan. Tätäkin asiaa oltiin pitkään yritetty ilman työtaistelu-uhkaa sopia, mutta asiat eivät edenneet. Ja lakko on se viimesijainen keino, jolla yritetään sitten sopuun päästä, Kaukoranta korostaa.
 Korjaus 25.11.2019 klo 18.23: EK:n mukaan mukaan tukilakot koskevat päivässä 100 miljoonan euron arvoista vientiä ja tuontia. Siitä osa voidaan korvata myöhemmin.

Kuinka kalliiksi tukilakot käyvät Suomelle? EK: "Suhteeton toimi" – SAK: "Ei kansantalous tähän kaadu"


Summary: Entinen kauppa- ja teollisuusministeri ja kansanedustaja kertoo paikallislehden mielipideosastolla sairastavansa syöpää.

Entinen kauppa- ja teollisuusministeri, valtakunnanoikeudessa 90-luvulla  tuomittu  entinen kansanedustaja  Kauko Juhantalo  (kesk.) on sairastunut vakavasti.
 Juhantalo kertoo paikallislehti Kankaanpään Seutuun lähettämässään  mielipidekirjoituksessa  sairastavansa syöpää.
 Juhantalon mukaan hänelle on tehty äskettäin pallolaajennus sydämen toimintahäiriön takia. Sen jälkeen tehdyssä tarkastuksessa hänen todettiin sairastavan syöpää.
 Kankaanpään kaupunginvaltuuston puheenjohtajana edelleen toimiva 77-vuotias Juhantalo kertoo syövän ennusteen olevan kaikesta huolimatta hyvä. Hän arvioi olevansa hoitojen jälkeen terve ja toimintakykyinen.
 Juhantalo jätti eduskunnan  keväällä  eikä asettunut enää ehdolle kansanedustajaksi.

Kauko Juhantalo kertoo sairastuneensa syöpään


Summary: Jos kiistassa ei löydy sopua, tukitoimet näkyvät monilla aloilla ja sekoittavat muun muassa työmatkaliikennettä.

Suomen Elintarviketyöläisten Liitto (SEL)

Posti- ja logistiikka-alan unioni (PAU) on vauhdittanut vaikeita työehtosopimusneuvottelujaan työnseisauksella Posti Oy:ssä. Työtaistelu alkoi  jo kaksi viikkoa sitten .
 Viikonloppuna neuvottelut kariutuivat, ja PAU laajensi lakkoaan maanantaina aamuyöllä postin jakeluun, käsittelyyn ja kuljetukseen sekä toimihenkilö- ja myymälätehtäviin.
 Kaikkiaan noin 10 000 postilaista on nyt lakossa. Työnseisaus jatkuu  jopa lähes jouluun saakka , jos neuvotteluissa ei sitä ennen löydy sopua.
 Useat työntekijöitä edustavat liitot osoittavat tukeaan postilaisille niin sanotuilla myötätuntolakoilla. Listasimme toistaiseksi tiedossa olevat tukitoimet, joista eri alojen liitot ovat ilmoittaneet, mikäli Postin työehtokiistaan ei saada ratkaisua.
 Maanantai 25.11.
 Palvelualojen ammattiliitto (PAM)  aloitti tukilakon varhain maanantaina, kun se kielsi Postin jakeluverkossa kulkevien pakettien ja kirjeiden käsittelyn Postin palvelupisteissä eli niin sanotuissa asiamiesposteissa. Postin 750 palvelupistettä sijaitsevat kaupoissa, kioskeissa, liikenne- ja huoltoasemilla, kahviloissa ja apteekeissa. Tämä tukilakko jatkuu kaksi viikkoa, mikäli sopua ei synny.
 Auto- ja kuljetusalan ammattiliiton (AKT)  tukilakko pysäytti suuren osan pääkaupunkiseudun HSL:n bussiliikenteestä ja huoltokorjaamoista aamuyöllä. Myös  Julkis- ja yksityisalojen toimihenkilöliittoon (Jyty)  kuuluvat linja-autonkuljettajat jäivät maanantaina kotiin. Suurin osa  HSL:n 1 300 bussista ei liiku maanantaina .
 Nämä AKT:n ja Jytyn tukilakot päättyvät tiistaina aamuyöllä kello 3 eli tiistaina HSL:n bussien pitäisi kulkea tavalliseen tapaan.
 AKT:n aiemmat ilmoittamat työtaistelutoimet kuljetusalalla ovat edelleen voimassa. Tämä tarkoittaa, että liiton jäsenet useilla aloilla eivät edelleenkään tee ylitöitä tai vaihda vuoroja.
 Suomen merimiesunionin  tukitoimet laajenivat aamukuudelta. Suomen lipun alla kulkevat ulkomaanliikenteessä olevat alukset, jotka saapuvat maanantaina Suomeen, jäävät satamiin. Merimies-Unionin jäsenet hoitavat aluksen satamassa olon aikana heille kuuluvat työtehtävät, mutta eivät lähde merelle.
 Satamiin jäävät esimerkiksi  Viking Linen, Tallink Siljan ja Eckerö Linen laivat, jotka ovat Suomen lipun alla . Vuosaaren satamaan Helsinkiin saapuu maanantaina, tiistaina ja keskiviikkona myös Finnlinesin aluksia, joista puretaan lasti, mutta laivat jäävät laituriin, satamasta kerrotaan.
 Merimiesunioni jatkaa tukilakkoa niin kauan, kunnes Postin ja PAU:n riidassa löytyy sopu. Liiton mukaan laivat voivat jäädä satamiin päiviksi, vaikka sopu syntyisikin pian.
 Jos lakko jatkuu, Vuosaaren satamassa voi olla yhdeksänkin alusta laiturissa odottelemassa sovun syntymistä, Helsingin satamasta kerrotaan.
 Ilmailualan Unionin (IAU)  tukitoimet laajenivat niin ikään maanantaina aamukuudelta. Tukitoimiin osallistuvat IAU:n jäsenet kaikkien Suomesta ja Suomeen operoivien lentoyhtiöiden käyttämissä maapalveluissa, tekniikassa, cateringissä, rahdissa sekä lisäksi lentoasemien turvatarkastuksessa. Finnair on kertonut peruneensa tältä päivältä  jopa 300 lentoa .
 Työnseisaus päättyy huomenna, kun IAU:n jäsenet palaavat tiistain puolella alkaviin työvuoroihinsa. Kuitenkin ainakin osa tiistain kaukolennoista joudutaan perumaan,  Finnair kertoo .
 IAU:n jo aiemmin ilmoittamat tukitoimet jatkuvat, eli liiton jäsenet eivät käsittele postia lentoasemilla. Tämä tukilakko jatkuu sunnuntaihin 8. joulukuuta saakka.
 Suomen elintarviketyöläisten liitto (SEL)  jatkaa viime viikon perjantaina alkanutta tukilakkoaan. SEL:n jäsenet eivät käsittele Postin kuljetuksia. Posti on kuljettanut useita elintarviketuoteryhmiä kauppoihin, joten tukilakolla voi olla näkyviä vaikutuksia kauppojen hyllyillä. SEL:n mukaan lakko jatkuu sunnuntaihin 8. joulukuuta ja  vaikuttaa ainakin osaan panimoalan tuotteista .
 Sähköliitto  aloitti tukilakkonsa maanantaina aamulla kello kuusi. Liiton jäsenet ovat keskeyttäneet huolto-, korjaus- ja kunnossapitotyöt seitsemässä postikeskuksessa Tampereella, Helsingissä, Vantaalla, Kuopiossa, Oulussa ja Liedossa sekä Vantaalla rahtiterminaalissa. Sähköliiton tukilakko jatkuu sunnuntaihin 8. joulukuuta saakka.
 Tiistai 26.11.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Keskiviikko 27.11.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Torstai 28.11.
 AKT laajentaa tukilakkoa ahtausalalle torstaina aamulla kello kuusi. Satamaoperaattorit ry:n ja AKT:n työehtosopimusten piirissä olevt pidättäytyvät töistä tuona aikana. Sekä Hamina-Kotkan että Vuosaaren sataman toiminnot  pysähtyvät käytännössä kokonaan . Ahtaajien lakon on määrä jatkua lauantaihin kello kuusi aamulla.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Perjantai 29.11.
 Rautatiealan unioni (RAU)  aloittaa  uudet tukitoimet PAU:n tukemiseksi . VR:n ja Finrailin toimihenkilöt ovat vuorokauden ajan myötätuntolakossa, joka alkaa perjantaina aamukuudelta. Lakko haittaa VR:n henkilö- ja tavaraliikenteen asiakaspalvelua, lipunmyyntiä, tavaraliikenteen ohjausta, taloushallintoa sekä häiriötiedotusta ja häiriötilanteiden ratkaisua. Finrailissa työnseisaus koskee liikennesuunnittelijoita.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Lauantai 30.11.
 AKT:n ahtaajien lakko päättyy aamulla kello kuusi. Liiton ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Sunnuntai 1.12.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Maanantai 2.12.
 Rautatiealan unioni RAU:n myötätuntolakko pysäyttää  VR:n lähijunaliikenteen E- ja S-junat vuorokaudeksi . VR:n lähiliikenneyksikön veturinkuljettajat ovat vuorokauden tukilakossa maanantaiaamusta kello kolmesta alkaen. Tiistaina työntekijät tulevat töihin kello kolmen jälkeen alkaviin työvuoroihin.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Tiistai 3.12.
 Rautatiealan unioni RAU:n myötätuntolakko  pysäyttää kaukojunat ja tavaraliikenteen vuorokaudeksi  alkaen tiistaina aamulla kello kolme. Venäjälle kulkeva Allegro-juna on rajattu lakon ulkopuolelle. Muuten junaliikenne pysähtyy käytännössä täysin, RAU sanoo.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Keskiviikko 4.12. – sunnuntai 8.12.
 AKT:n ylityö- ja vuoronvaihtokiellot useilla aloilla jatkuvat.
 IAU:n tukitoimet jatkuvat, eli liiton jäsenet eivät käsittele postia lentoasemilla.
 Palvelualojen ammattiliitto PAMin tukitoimet jatkuvat Postin palvelupisteissä.
 Merimiesunionin, Suomen elintarviketyöläisten liiton ja Sähköliiton tukitoimet jatkuvat.
 Maanantai 9.12.
 Rautatiealan unioni RAU:n myötätuntolakko pysäyttää junaliikenteen, kun liitto keskeyttää rautateiden liikenteenohjauksen vuorokaudeksi alkaen kello seitsemän aamulla. Liikenteenohjaus käynnistyy uudelleen tiistaina 10.12. kello seitsemän. Lakon ulkopuolelle rajataan kokonaan Venäjälle liikennöivät Allegro-junat.
 Lue lisää:
 Yle seurasi hetki hetkeltä Postin lakkotilannetta – mediatietojen mukaan kiistaan ei saatu ratkaisua
 Mistä Postin lakossa on kyse ja miksi siitä tuli meitä kaikkia koskeva asia? Tässä 100 ja 300 sanan mittaiset vastaukset

Näin postikiista laajentuisi pitkittyessään: 10 000 postilaista olisi lakossa lähes jouluun, laivat jumissa ja ensi viikolla myös junat


Summary: Mies tunnusti olleensa osallinen laittomassa maahanmuutossa ja myönsi saaneensa rahaa rikollisesta toiminnasta.

Britanniassa Essexin ruumisrekan kuljettaja tunnusti oikeudessa maanantaina olleensa osallinen laittomassa maahanmuutossa. Mies tunnusti myös saaneensa rahaa rikollisesta toiminnasta.
 Tuomari määräsi, että epäiltyjen rikoskumppaneiden nimiä ei anneta julki.
 Rekan kylmäkuljetuskontista löytyi lokakuun lopulla yhteensä 39 ihmisen ruumiit. Löytö tehtiin Essexissä, jonne rekka oli tullut lautalla Belgiasta. Alun perin uhrien luultiin olevan kiinalaisia, mutta uhrien kotimaaksi paljastui sittemmin Vietnam.
 25-vuotias syytetty osallistui lontoolaisen oikeusistuimen istuntoon videolinkin välityksellä tarkoin vartioidusta Belmarshin vankilasta. Hän tunnusti syyllisyytensä kahteen syytekohtaan useista kymmenistä.
 Miestä syytetään 39 ihmisen taposta, ihmissalakuljetuksesta sekä rahanpesu- ja maahanmuuttorikoksista. Kuljettaja vastaa syytteisiin 13. joulukuuta.
 Vietnamilaisuhrit köyhistä oloista
 Rekasta löytyi kahdeksan naisen ja 31 miehen ruumiit 23. lokakuuta. Heistä kymmenen oli teini-ikäisiä.
 Pohjoisirlantilainen kuljettaja pidätettiin pian sen jälkeen, kun ruumiit löydettiin.
 Uhreista monet olivat kotoisin köyhältä alueelta Vietnamin keskiosista. Useat perheet olivat ottaneet tuhansia dollareja lainaa lähettääkseen lapsensa töihin Britanniaan, jossa heidän toivottiin pääsevän hyviin töihin ja lähettävän rahaa perheilleen, jotta nämä voivat lyhentää otettua lainaa.
 Lisää aiheesta:
 Vietnamilaiset ottavat suuria lainoja saadakseen rekasta kuolleina löydetyt omaisensa takaisin kotiin

Britannian ruumisrekan kuljettaja tunnusti osan syytteistä


Summary: Kouluruoka on muuttunut kilpailutuksen jälkeen pahaksi osassa Helsingin kouluista. Ruoka on ollut kylmää, ja sitä ei ole ollut riittävästi.

Helsinkiläisen Maatullin ala-asteen oppilaat havahtuivat tämän vuoden alussa siihen, että kouluruoka oli muuttunut entisestä ja maistui aiempaa pahemmalle.
 Kaupunki oli kilpailuttanut syksyllä 2018 Maatullin ala-asteen ja kuuden muun koulun ruokailun. Kilpailutuksen voitti Fazer Food Service.
 Maatullin oppilaat eivät kuitenkaan jääneet laakereille makaamaan. He haastattelivat toisiaan ja toivat pian rehtori  Heli Siljamalle  kirjeen.
 Maatullin ala-asteen rehtori Heli Siljama.  Ronnie Holmberg / Yle
 – Oppilaat olivat haastatelleen toisia koulumme oppilaita, keränneet nimet, ja kirjeessään he toivoivat parannusta ruokaan, rehtori Siljama sanoo.
 Rehtori toimitti kirjeen eteenpäin ruoan valmistajalle, ja pian ruoka muuttuikin Maatullin ala-asteella paremmaksi.
 Maatullin ala-asteen oppilaat Jade Mikkonen, Lena Janik, Kerttu Tanskanen, Emilia Päivärinne, Laura Päivärinne ja Emilia Rasilainen kyselivät koulukavereidensa mielipidettä ruoasta viime talvena ja saivat lopulta ruoassa aikaan muutoksen parempaan.  Ronnie Holmberg / Yle
 Hiidenkiven peruskoulussa ruoka usein lopussa
 Aivan joka paikassa ei ole käynyt yhtä hyvin.
 Samassa kilpailutuksessa ruoan tuottaja muuttui myös kuudella muulla kouluyksiköllä. Ainakin parissa koulussa ruoka on ollut edelleen silloin tällöin kylmää, tai sitä ei ole ollut aina riittävästi.
 Ruoka on loppunut kesken muun muassa Hiidenkiven peruskoulussa. Rehtori  Janika Salon  mukaan kahdeksas- ja yhdeksäsluokkalaisten ruokailussa keittiöhenkilökunta on usein joutunut etsimään korvaavaa tarjottavaa esille.
 – Kyllä. Tämä pitää paikkansa. Ajoittain on tilanteita, että ruoka loppuu ja nuorilla menee silloin hermot.
 – Olen sitä mieltä, ettei ruoka voi loppua kesken. Näin ei voi tapahtua. Kyllä nyt pitäisi olla jo ruoan tuottajalla tieto, että kuinka paljon mitäkin ruokaa menee. Luulisi, että 11 kuukaudessa olisi syntynyt jo tietämys asiasta, rehtori Salo sanoo.
 Rehtori Salon mukaan Hiidenkiven peruskoulun oppilaat ovat reagoineet ruoan tuottajan muutokseen selvästi. Ruoka on maistunut ja näyttänyt erilaiselta. Kalapuikotkin ovat näyttäneet erilaisilta.
 – Lasten viesti on ollut, että ruoka on pahaa, Salo sanoo.
 Kaiken kukkuraksi toissa viikolla Hiidenkiven koulussa ruoan seasta löytyi myös nasta.
 Täyttä varmuutta ei ole, miten nasta ruokaan oli päätynyt, mutta nyt Hiidenkiven koulussa on sovittu, että ruokaa tuottavan Fazerin kanssa tiivistetään yhteistyötä ja tavataan useammin.
 – Ja jos palvelu on tosi paljon sen alle, kuin se on aiemmin ollut, emme maksa laskuja. Se on ollut kaupungin ohje, Hiidenkiven peruskoulun rehtori Janika Salo sanoo.
 Fazer korjaa toimintaansa
 Fazer Food Service vahvistaa tiedon, että kouluruokailuissa on ollut ongelmia. Tällä hetkellä Fazer Food Servicellä on Helsingissä vastuullaan kahdeksan koulun ruokahuolto. Lisäksi seitsemän päiväkotia.
 Hiidenkiven koulun tilanne tuli Fazer Food Servicen asiakkuusjohtajan  Maarit Parikan  mukaan Fazerille yllätyksenä.
 – Palaute huonosta ruoasta, ruoan loppumisesta tai kylmyydestä ei ollut tullut meille aiemmin perille.
 Parikan mukaan heidän selvityksissään on käynyt ilmi, että palaute koululla oli annettu suoraan keittiön työntekijöille.
 – Voi olla, että koululla on juuri silloin ollut ekstraajia, ja palaute ei ollut tullut meille asti, Salo sanoo.
 Parikka sanoo, että palautejärjestelmässä on ollut kehittämistä ja nyt siihen tulee Hiidenkiven koulun tapauksen jälkeen muutos. Fazer aikoo perustaa sähköisen palautekanavan, jonka kautta koulujen on helpompi olla heihin suoraan yhteydessä.
 Lisäksi Fazer toivoo, että jokaiselle koululle perustetaan oppilaiden ruokaraati.
 – Meidän tahtotila on, että yhteistyö koulun oppilaiden kanssa olisi hyvää. Että me saisimme heiltä palautetta.
 Lisäksi Fazer aikoo varmistaa paremmin, milloin ruoan pitää olla valmiina, jotta ruoan saatavuudessa ei olisi jatkossa enää katkoksia.
 Lisäksi Hiidenkiven nastan löytymisen jälkeen valvontaa lisätään jokaisella ruokalinjastolla. Jatkossa Hiidenkiven koulussa on jokaisella linjastolla aina yksi opettaja valvomassa.
 – Olemme huolissamme ruokaturvallisuudesta. Toivomme, että meidän opiskelijoille ja oppilaille ei sattuisi enää tämmöistä, Fazer Food Servicen asiakkuusjohtaja Maarit Parikka sanoo.
 Fazer Food Servicen asiakkuusjohtaja Maarit Parikka.  Ronnie Holmberg / Yle
 Kaupunki miettii toimenpiteitä
 Helsingin kaupunki ei kuitenkaan niele Fazerin selityksiä sellaisinaan.
 Helsingin kaupungin kasvatuksen ja koulutuksen toimialan toimialajohtaja  Liisa Pohjolainen  sanoo, että kaupunki aikoo tehdä tapauksesta perinpohjaisen selvityksen ja pohtii sen jälkeen, tuleeko jotain toimenpiteitä palveluntarjoajaa kohtaan.
 – En muista nastaa aiemmin, mutta muovinpalaa ja hiuksia on tutkittu. Tämä on turvallisuuskysymys. Näihin suhtaudutaan vakavasti, Pohjolainen sanoo.
 Pohjolaisen mukaan selvityksessä kiinnitetään huomio erityisesti siihen, kuinka paljon Fazerille on annettu palautetta tämän vuoden mittaan ruoan laadusta tai riittävyydestä, ja onko palaute vaikuttanut ruoan laatuun.
 – Jos reklamaatio on tehty, sen olisi pitänyt mennä keittiön kautta perille. Meillä on heidän kanssaan sopimus, ja tieto olisi pitänyt mennä perille, Pohjolainen sanoo.
 Pohjalaisen mukaan on mahdollista, että kaupunki miettii hintahyvityksiä tai muita sanktioita.
 – Lasten on oikeus saada joka päivä lämmin ruoka koulussa ilman mitään ylimääräisiä esineitä. Ja ruoka ei saa loppua kesken koulussa. Sitä täytyy olla riittävästi ja sen tulee olla maittavaa.
 Voit keskustella aiheesta tänään 25.11.2019 kello 21:een saakka.

Kalapuikot huonoja ja ruoasta löytyi nasta – Helsinkiläisessä koulussa ruoka muuttui lasten mielestä pahaksi, kun toimittaja vaihtui


Summary: Arkkipiispa Tapio Luoman mielestä ennestäänkin oli selvää, mikä ero on koulun joulujuhlalla ja joulukirkolla.

Keskustelu koulun joulujuhlien järjestämisestä kirkossa velloo kolmatta viikkoa. Se sai alkunsa  eduskunnan apulaisoikeusasiamiehen lausunnosta , ja sen jälkeen asia on puhuttanut niin poliitikkoja kuin laajalti koko kansaa.
 Arkkipiispa  Tapio Luoma  on ollut mielipiteenvaihdon ajan vierailulla Kiinassa. Kotiin palattuaan hän kommentoi asiaa Ylelle maanantaina.
 Arkkipiispa ei näe eduskunnan apulaisoikeusasiamies  Pasi Pölösen   lausunnossa  mitään uutta. Se noudattelee hänen mukaansa niitä linjoja, jotka ovat olleet jo aiemmin viranomaisten päätöksissä.
 – Joulukirkko on joulukirkko, siis uskonnollinen tilaisuus. Koulun joulujuhla ei voi olla sellainen, koska se kuuluu opetussuunnitelmaan ja koskee kaikkia oppilaita, Tapio Luoma sanoo.
 Perustuslakivaliokunta on jo vuonna 2014  pitänyt jumalanpalveluksessa käymistä joulunaikaan hyväksyttävänä koulun käytäntönä, kunhan menettelystä on tiedotettu asianmukaisesti etukäteen ja osallistuminen on ollut vapaaehtoista.
 Apulaisoikeusasiamiehen pöydällä ollut Naukion koulun tilanne eroaa tästä, koska kyse ei ole ollut yksittäisestä koulun ohjelmaan sisällytetystä jumalanpalveluksesta, vaan koulun yhteisen päättäjäisjuhlan korvaamisesta kirkossa järjestetyllä juhlalla.
 Monet koulut ovatkin ryhtyneet toimiin  siirtääkseen joulujuhlansa pois kirkosta pikaisella aikataululla.
 – On aivan ymmärrettävää, että kouluissa halutaan noudattaa viranomaisten määräyksiä. On tärkeää sopia paikallisesti, miten menetellään. Opetushallituksen ohjeistukset ovat aivan riittävä pohja sille, Tapio Luoma toteaa.
 Välittääkö kirkkotila sellaisenaan jo uskonnollisuutta?
 Apulaisoikeusasiamiehen lausunto jättää arkkipiispa Tapio Luoman mielestä auki, voiko kirkossa järjestää ylipäätään mitään koulun yhteistä tilaisuutta.
 – Mitä mahdetaan tarkoittaa ongelmallisuudella, joka nähdään siinä, että ylipäätään mikään kaikille koulun oppilaille tarkoitettu tilaisuus voisi olla kirkossa.
 Luoma uskoo, että tästä käydään keskustelua vielä jatkossakin.
 – Onko kirkko sellainen tila, johon koulun tilaisuuksia voidaan tuoda, kun pidetään huolta siitä, että uskon harjoittamista ei sinänsä tapahdu? arkkipiispa pohtii.
 Kysymys saattaa tuntua erikoiselta, kun muistaa, että kirkoissa on iät ajat järjestetty esimerkiksi konsertteja, joiden sisältö ei ole ollut mitenkään uskonnollinen. Arkkipiispa myöntääkin, että kaikki kirkossa järjestettävät tapahtumat eivät ole välttämättä hengeltään uskonnollisia.
 – Kirkko on tila, jossa uskonnolliset symbolit ovat vahvasti esillä, mutta se ei vielä takaa sitä, että kaikki kirkossa järjestettävä olisi leimallisesti uskonnollista.
 Kirkko on arkkipiispa Luoman mielestä tila, joka kuvastaa suomalaista kulttuuriperintöä. Siinä mielessä kirkkoon sopii hänen mielestään monenlaista tapahtumaa, joka ei oleelliselta osaltaan ole kirkon sanoman vastaista.
 Apulaisoikeusasiamies Pasi Pölönen näkee asian tiukemmin.  Lausunnossaan hän sanoi  pitävänsä ongelmallisena myös koulun päättäjäisjuhlan järjestämistä kirkkosalissa.
 – Kirkko on nimenomaan jumalanpalvelusten toimittamiseen tarkoitettu paikka. Siitä välittyy jo itsessään uskonnollisia merkityksiä. Kunnalla on perusopetuksen järjestäjänä velvollisuus huolehtia siitä, että koulun yhteiset juhlat järjestetään niin, ettei kukaan vastoin tahtoaan joudu osallistumaan itselleen vieraan uskonnon harjoittamiseen.
 Luontevampaa keskustelua uskonnosta
 Arkkipiispa Tapio Luoma ihmettelee, että uskonnonvapaudesta keskustellaan vain juridisista näkökulmista.
 – Kaiken kaikkiaan toistuva keskustelu koulun joulu- ja kevätjuhlista tuo esille tarpeen, että suomalaisessa yhteiskunnassa pitäisi pystyä luontevammin keskustelemaan uskonnosta ylipäänsä. Miksi se on monille äärimmäisen tärkeä ja monille taas yhdentekevä?
 Lue lisää:
 Apulaisoikeusasiamies linjasi: Koulun yhteisen joulujuhlan järjestäminen kirkossa on lainvastaista – "Kirkko on nimenomaan jumalanpalvelusten toimittamiseen tarkoitettu paikka"
 Ensin luultiin, että Orpo ja Kulmuni käsittivät joulujuhlalinjauksen väärin, mutta he tarkoittivatkin mitä twiittasivat – myös yo-lakit pitää voida jakaa kirkossa
 Kulttuuriperintöä vai uskonnon harjoittamista? Koulut vetävät joulujuhlat uusiksi pikaisella aikataululla, sillä niitä ei saa järjestää kirkossa
 Koulut ympäri Suomen siirtävät nyt joulujuhliaan pois kirkoista – Rehtori: “Meillä on vähän perinteitä, ja lopuistakin ollaan luopumassa”

Arkkipiispa joulujuhlalinjauksesta: "Voiko kirkossa järjestää mitään kaikille oppilaille suunnattua tilaisuutta?"


Summary: Sateiden laukaisemat mutavyöryt ovat peittäneet alleen kokonaisia asuinrakennuksia.

Itäafrikkalaisessa Keniassa rankkasateiden laukaisemissa tulvissa viikonloppuna kuolleiden määrä on noussut 65:een.
 Sunnuntain ja maanantain välisenä yönä Tansaniassa hääjuhlissa vierailulla ollut viisihenkinen seurue kuoli, kun heidän ajoneuvonsa huuhtoutui tulvavesien mukaan, kertovat paikalliset viranomaiset uutistoimisto AP:n mukaan. Kuolleista kolme oli lapsia.
 Tulvat ovat koetelleet erityisesti Kenian länsiosan West Pokot -maakuntaa, jossa rankkasateet ovat synnyttäneet myös maanvyöryjä. Kuolleista valtaosa, 52, on löytynyt kyseisestä maakunnasta.
 "Menetin kolme lasta"
 Paikalliset asukkaat ovat kertoneet uutistoimistoille, että mutavyöryt ovat peittäneet alleen kokonaisia asuinrakennuksia.
 – Menetin kolme lasta, kertoo  William Lokapel  uutistoimisto AP:lle.
 Lokapelin mukaan hänen vaimonsa ja yksi perheen lapsista pääsivät pakoon talosta, jonka mutavyöry peitti perheen nukkuessa.
 Viranomaiset arvioivat, että West Pokotissa tulvat ovat vaikuttaneet 80 000 – 120 000 ihmisen elämään.
 Pelastustöitä on vaikeuttanut se, että tulvavedet ovat katkoneet teitä ja tuhonneet siltoja.
 Asukkaiden evakuoinnit alueelta jatkuvat.
 Somaliassa nähtiin lokakuussa voimakkaita tulvia. Stephen Morrison / EPA
 Kenian Punainen Risti arvioi, että tuhoisat tulvat jatkuvat eri puolilla maata tällä viikolla.
 Avustusjärjestön mukaan syynä on Intian valtameren ennätyskorkeaksi noussut lämpötila.
 Voimakas sääilmiö on levittänyt rankkasateita Itä-Afrikkaan lokakuusta lähtien. Esimerkiksi yksin  Somaliassa ainakin 200 000 ihmistä on joutunut pakenemaan tulvia .
 Afrikan sarvessa sijaitsevassa Djiboutissa satoi viranomaisten mukaan torstain ja sunnuntain välisenä aikana kolme kertaa sen verran vettä kuin maassa yleensä sataa vuodessa.
 Lue myös :
 Kymmeniä kuollut itäisen Afrikan myrskyissä ja tulvissa
 Voimakas sääilmiö levittää rankkasateita Itä-Afrikkaan

Kenian tulvissa kuollut viikonloppuna ainakin 65 ihmistä


Summary: White Monday kannustaa kuluttajia tutustumaan käytettyihin tuotteisiin ja niiden korjaamiseen.

Tänään vietetään Suomen ensimmäistä White Monday -päivää, joka on vastaisku ostotapahtuma Black Fridaylle ja joulun alla tapahtuvalle kuluttamiselle.
 White Monday on lähtöisin Ruotsista, jossa päivä järjestettiin ensimmäisen kerran vuonna 2017 paikallisen korjausompelijan toimesta. Tapahtuman Suomeen tuonut  Tuuli Solhagen  kuvailee sitä kiertotalouden merkkipäiväksi, jossa mukana saavat olla kaikki sitä edistävät toimijat.
 – Aistin Suomessa olevan kysyntää tällaiselle tapahtumalle, koska kierrätettyjen tuotteiden palvelut ja kiertotalousaiheet ovat täällä esillä entistä enemmän, Solhagen pohti  Radio Suomen päivässä .
 Solhagenin mukaan tapahtuman päätavoitteena on tuoda esiin esimerkiksi käytettyjen tavaroiden korjaajia, myyjiä ja käytetyistä materiaaleista uusia tuotteita tekeviä toimijoita.
 Käytetyn tuotteen stigma
 Joulun lähestyminen näkyy myös käytettyjen tuotteiden myynnissä. Tori.fi:n markkinapaikkajohtaja  Timo Huhtamäki  toteaa vertaiskaupan sesongin alkavan vasta joulun jälkeen, kun ihmiset alkavat myydä eteenpäin ei-toivottuja lahjoja ja nurkkiin jääneitä tavaroita.
 Tori.fi:n tekemien tutkimusten mukaan joka toinen suomalainen on antanut elämänsä aikana käytetyn tuotteen lahjaksi. Vaikka määrä on vähäinen, olemme siinä norjalaisia parempia. Norjalaisista 76 prosenttia ei ole koskaan antanut lahjaksi käytettyä tavaraa.
 Käytettyjen joululahjojen myynnissä on erittäin iso potentiaali, sillä  Tilastokeskuksen mukaan suomalaiset kuluttivat viime vuonna koko joulusesongin aikana noin 890 miljoonaa euroa . Huhtamäen mukaan käytettyihin lahjoihin kulutetaan noin 10 euroa suomalaista kohden, kun uusiin lahjoihin menee noin 150 euroa.
 Yhtenä syynä käytettyjen joululahjojen vähäiseen myyntiin on siihen liittyvä stigma.
 Lahjanantaja ajattelee liikaa, mitä saaja ajattelee käytetystä tuotteesta. Jotkut pelkäävät myös käytetyn lahjan saavan ajattelevan, ettei antajalla ole varaa uuteen tuotteeseen. Tällainen ajattelu on tilastojen mukaan vain lahjanantajan riesa.
 – Vain kahdeksan prosenttia näkee käytetyn lahjan saamisen olevan kiusallista tai epätoivottavaa. Huomattavasti suurempi osa antajista ei halua tai viitsi antaa käytettyä lahjaa.
 Stigman poistamiseksi Huhtamäki ehdottaakin kehitettäväksi merkintää tai tarraa, jolla voisi selkeästi merkitä käytetyn lahjan olevan tarkoituksella käytetty ja harkittu.
 – Sillä voisi ilmaista, että tämä käytetty lahja on hankittu ympäristöä ajatellen. Tässä on hiilivarasto, jonka annan sinulle, Huhtamäki tuumii.

Suomen ensimmäinen White Monday haastaa kulutusjuhla Black Fridayn – "Haluamme eroon käytettyjen joululahjojen stigmasta"


Summary: Tutkijoiden mukaan Baltzarin pedagogiikkaan liittyi vaaroja, mutta opetus- ja kulttuuriministeriön tilaama raportti ei johtanut mihinkään.

Pääministeri  Antti Rinne  (sd.) ja useat ex-ministerit kommentoivat maanantaina HS:n uutista  Veijo Baltzarin  kyseenalaisista toimintatavoista.
 – Kun luin tuon Helsingin Sanomien pitkän jutun, tuli sellainen tunne, että todella järkyttävää, Rinne sanoi maanantaina virkamatkallaan Moskovassa puhuessaan toimittajille.
 – Jos tieto pitää paikkansa, se tarkoittaa sitä, että kuva, joka minulla oli Veijo Baltzarista, järkyttyy kovin.
 Helsingin Sanomat  kertoi sunnuntaina laajasti teatteriohjaaja ja kirjailija Baltzarin, 77, toimintatavoista. Lehden mukaan Baltzar manipuloi, lähenteli ja kontrolloi teatterinsa alaikäisiä tyttöjä ja nuoria naisia vuosina 2011–2018. Poliisi epäilee Baltzaria törkeästä ihmiskaupasta.  Hänet vangittiin viime torstaina.  Baltzar kiistää kaikki epäilyt.
 Useat ex-ministerit kummeksuivat maanantaina, miksi he eivät ole kuulleet Baltzarin toiminnasta aiemmin. Tapausta ehtivät  kommentoida  sekä ulkoministeri  Pekka Haavisto  (vihr.) että presidentti  Tarja Halonen .
 Haavisto oli  HS:n  mukaan pahoillaan siitä, että hänen asemaansa on käytetty Baltzarin yhteisön pönkittämiseksi.
 Halonen myönsi Baltzarille vuonna 2011 kulttuurineuvoksen arvonimen. Arvonimi myönnettiin  "normaaliin tapaan" , Halonen kommentoi HS:lle.
 – Siinä on ollut hakemus, ja kun ei ole ollut mitään syytä kieltää sitä, niin kyllä se nimitetään, Halonen sanoi.
 Baltzar kiinnosti ministeriötä
 Opetus ja kulttuuriministeriö innostui vuonna 2011 kulttuurineuvos Veijo Baltzarin pedagogiikasta ja päätti teettää Humanistisella ammattikorkeakoululla (Humak) selvityksen tämän opetustavoista. Tarkoitus oli selvittää, olisiko Baltzarin kokemuksellisesta opetusmenetelmästä malliksi yleisemmin ammattikorkeakoulujen taideopetukseen.
 Opetusministeriön nykyinen kansliapäällikkö  Anita Lehikoinen  sanoo, ettei näyttöä saatu siitä, että metodi olisi ollut teoreettisesti eheä ja eettinen. Raportti oli päinvastoin erittäin kriittinen. Lehikoinen oli tuolloin korkeakoulu- ja tiedepoliittisen osaston johtaja.
 Yliopettaja  Hanna Laitinen  Humanistisesta ammattikorkeakoulusta osallistui tutkimuksen tekoon. Hän kertoo Ylelle, että kyseessä oli aivan uudentyyppinen toimeksianto.
 Laitinen tutki kollegojensa kanssa Baltzarin tekstejä ja käsikirjoituksia sekä haastatteli Baltzarin koulutukseen osallistuneita. Sen lisäksi tutkijat itse osallistuivat opetusjaksoon, jonka Baltzar veti.
 Tutkijat Baltzarin opissa
 Kohtaaminen Baltzarin kanssa oli Laitisen mukaan hyvin erilainen kuin mihin tutkijat olivat tottuneet.
 – Osittain menetelmät olivat samoja kuin draamapedagogiikassa, mutta siinä oli myös osia, jotka eivät olleet eettisesti kestäviä, Laitinen muistelee.
 Baltzarin työskentelytapa herätti hänen mukaansa osallistujissa melko paljon tunteita.
 – Se liittyi tapaan, jolla opetuksessa käsiteltiin henkilökohtaisia asioita, Laitinen toteaa.
 Baltzarin menetelmä sisälsi hänen mukaansa ohjauksellisesti riskejä ja ristiriitoja Humakin pedagogisten näkemysten ja opettajan yleisen ammattietiikan kanssa.
 – Siinä olivat nämä eettiset riskit vielä tämän muun päälle, Laitinen sanoo.
 Humanistisen ammattikorkeakoulun Humakin raportti  päätyi kriittiseen arvioon Baltzarin pedagogiikasta. Tutkijoiden mukaan toimintaan liittyi vaaroja, eivätkä he suositelleet menetelmän kehittämistä eteenpäin.
 Kuitenkaan mitään lainvastaista ei havaittu.
 – Mitään rikolliseen toimintaan viittaavaa ei pantu merkille, eikä myöskään sitä, että opetukseen olisi osallistunut alaikäisiä, sanoo rehtori  Jukka Määttä.
 Jälkikäteen voi kuitenkin kysyä, miksi raportista ei kerrottu julkaisuajankohtana laajemmin, esimerkiksi tahoille, jotka rahoittavat kulttuurihankkeita?
 – Tieto ei kulkenut riittävän hyvin viranomaisilta rahoittajatahoille, joita on monia. Sen voi sanoa nyt. Silloin sitä ei ymmärretty, koska kyseessä oli vain yksittäinen hanke, kansliapäällikkö Lehikoinen sanoo
 Arhinmäki järkyttyi
 Kulttuuriministerinä tuohon aikaan toiminut  Paavo Arhinmäki  (vas.) kertoi Ylelle maanantaina, että hän järkyttyi Helsingin Sanomien eilisestä uutisesta ja hän ihmettelee nyt, minne tieto Baltzarin epäeettiseksi havaitusta toiminnasta hautautui.
 Arhinmäen mukaan hän kuuli ensimmäisen kerran raportista luettuaan siitä lehdestä sunnuntaina. Raportti oli hänen mukaansa tehty tiedepuolella eikä siitä ollut informoitu ministeriön kulttuuripuolta.
 Silloinen opetusministeri  Jukka Gustafsson  (sd.) puolestaan kysyy, miten on mahdollista, että Baltzar sai toimia pitkään ennen kuin tapaus paljastui. Hänkään ei muista kuulleensa raportista mitään silloin, kun se julkaistiin.
 Silloinen korkeakoulu- ja tiedepoliittisen osaston johtaja, nykyinen kansliapäällikkö Anita Lehikoinen sanoo, ettei raportti hautautunut mihinkään.
 – Se on on ollut julkinen ja kaikkien nähtävillä kaikki nämä vuodet, hän sanoo.

Ex-ministerit ihmettelevät, miksi eivät kuulleet Baltzarin toiminnasta – ohjaajan metodeja tutkinut opettaja Ylelle:  Siinä oli riskejä


Summary: Mentalisti Pete Poskiparta tietää, mitä lainalaisuuksia huijarit noudattavat.

Mentalisti  Pete Poskiparta  huijaa työkseen ihmisiä. Tosin luvan kanssa ja siten, että vastapuoli tietää tulevansa huijatuksi.
 Ammattinsa ansioista Poskiparta tuntee huijaamisen läpikotaisin ja tietää, millaisia metodeita huijarit käyttävät.
 Seuraavat kolme kohtaa kannattaa pitää mielessä, jos epäilee olevansa tekemisissä huijauksen kanssa.
 1. Kiire
 – Huijarilla on yleensä aina kiire. Hän haluaa päätöksiä heti: verkkopankkihuijauksissa huijari käskee sulkemaan tilin nopeasti tai hän voi vedota tarjoukseen, joka on voimassa vain hetken aikaa, kertoo Poskiparta.
 Kiireessä ihminen toimii usein ennalta opittujen kaavojen mukaisesti. Siksi huijari saa kiireeseen vedoten ihmisen tekemään päätöksen ilman harkintaa.
 Naimisissa oleva nainen hämmästyi, kun hänen palkastaan alettiin yhtäkkiä ulosmitata rahaa velan maksamiseen. Velkaa oli kertynyt yli 20 000 euroa erilaisista pikavipeistä ja lainoista. Nainen ei itse ollut ottanut niistä ainuttakaan. Syylliseksi paljastui aviomies, jolle nainen oli luovuttanut pankkitunnuksensa. Mies oli hävittänyt laskut ja perintäkirjeet sitä mukaa, kun niitä oli saapunut. (Pete Poskiparta ja Jose Ahonen: Huijauksen anatomia.)
 Verkkopankin avainlukulista ja tunnukset on pidettävä erillään. Varkaiden hallussa tunnuksilla voidaan tehdä omistajalle pahimmillaan kymmenien tuhansien eurojen vahingot. Yle
 2. Kehuminen
 Me ihmiset olemme persoja kehuille ja siitä syntyvälle hyvänolon tunteelle. Sen tietävät myös huijarit.
 Kehumisella ja mielistelyllä on usein iso rooli rakkaushuijauksissa, joissa kohde sokaistuu rakkaudesta ja on sen takia altis huijaukselle.
 – Uhrin kehuminen on yleistä myös esimerkiksi pyramidihuijauksissa. Sanotaan, että tarvitsemme näihin hommiin juuri sinun kaltaistasi nuorta ja osaavaa tyyppiä, tietää Poskiparta.
 Hyvin toimeentuleva ujo mies löysi itselleen ystävän, jonka seura ja huomio hivelivät sosiaalisesti kokemattoman miehen itsetuntoa. Mies kustansi ystävälleen erilaisia ostoksia, ruokailuja ja jopa lomamatkan, sillä ystävä vakuutti maksavansa kaiken takaisin, kunhan vain löytäisi työpaikan. Kun mies kieltäytyi maksamasta ystävänsä luottokorttimaksuja, hävisi ystävä yhtä nopeasti kuin oli ilmestynytkin. (Pete Poskiparta ja Jose Ahonen: Huijauksen anatomia.)
 Rakkaushuijaukset perustuvat usein imartelulle - rakkaus todella sokaisee.  Roman Pilipey / EPA
 3. Auktoriteetti
 Kolmas huijareiden käyttämä metodi on auktoriteettiin vetoaminen. Esimerkiksi facebookissa naisia lähestyvät merikapteenit, upseerit tai lentäjät, jotka koettavat saada hyväuskoisia pauloihinsa.
 Onnistuttuaan hurmaamisessa huijarit keksittyjen profiilien takana koettavat lypsää uhreilta rahaa erilaisten tarinoiden avulla.
 Verkkopankkihuijauksissa soittaja väittää usein olevansa poliisi, koska poliisien auktoriteettiasema on Suomessa korkea.
 Poskiparran mukaan auktoriteetti ei kuitenkaan aina ole ihminen.
 – Auktoriteetti voi olla myös iso yritys tai hyvät tulokset. Pyramidihuijauksessa saatetaan vedota siihen, kuinka monta miljonääriä yrityksen avulla on syntynyt.
 Naiselta varastettiin kahvilassa tietokone. Nainen teki poliisille rikosilmoituksen. Muutaman tunnin kuluttua poliisi soitti ja kertoi, että tietokone oli löytynyt. Poliisi pyysi tietokoneen salasanaa - viranomaiset halusivat varmistaa ettei konetta ollut käytetty laittomuuksiin. Nainen antoi salasanan, muttei suinkaan oikealle poliisille vaan varkaalle, joka osasi kysellä salasanaa oikeaan aikaan. (Pete Poskiparta ja Jose Ahonen: Huijauksen anatomia.)
 "Jos joku on liian hyvää tai pahaa ollakseen totta, se ei yleensä ole totta", sanoo Pete Poskiparta.  Jari Kovalainen / Yle
 Kysy ja hidasta
 Jos epäilet joutuneesi vilunkipelin kohteeksi, neuvoo Poskiparta aivan ensimmäiseksi laskemaan omaa statustaan.
 – Myönnä, että et ymmärrä ja kysy lisää. Usein huijari lopettaa jo tässä vaiheessa.
 Seuraavaksi kannattaa kysyä jonkun toisen mielipidettä.
 – Jos mahdollista, kysy neuvoa kaverilta, joka ei ole jutussa osallisena. Ulkopuolisella on yleensä kirkkaampi näkemys siitä, mitä on tapahtumassa.
 Kannattaa myös muistaa, että hyvin harvan asian elämässä täytyy tapahtua tässä ja heti. Nimen laittaminen paperiin ei ainakaan ole sellainen.
 Poskiparta on itsekin meinannut tulla vedetyksi pyramidihuijauksen pyörteisiin. Näin se kävi:
 Elettiin vuosituhannen vaihdetta, kun puolituttu pariskunta kysyi olisiko minulla tunti aikaa tutustua uuteen bisnesideaan. Parikymppisenä ja rahattomana innostuin heti. Menin paikalle ja minulle esiteltiin kiiltokuvamaisen helppo tapa rikastua. Kaupungin hienoin hotelli ja sen hienoin neukkari olivat käytössä. Esitteet olivat upeissa nahkakansioissa, ja esittelijät pukeutuneet ykkösiin.
 Jälkeenpäin miettien tässä käytettiin kaikkia niitä tekniikoita, joita huijaamiseen yleensä pyritään käyttämään. Auktoriteettiin vedottiin paitsi ulkoisilla puitteilla, myös kertomalla miten suuria määriä miljonäärejä juuri tämä pesuaineiden välittäminen on tuottanut. Kehut oli piilotettu myyntipuheeseen ja niillä tehtiin selväksi, että juuri minä olisin hyvä lisä heidän tiimiinsä.
 Kiire päätöksen tekemiselle oli myös kova. Kotiin ei saanut mennä pohtimaan vaan kyse oli ”tässä ja nyt” tarjouksesta, joka ei toistu. Edes esitteitä ei saanut mukaansa, ellei laittanut nimeä paperiin. Lopulta liityin jäseneksi ja maksoin satojen markkojen jäsenmaksun. Kävin tapaamisissa ehkä pari kertaa ja ymmärsin, että tällä ei voi rikastua. Ja vaikka voisi, en edes haluaisi.
 Lue lisää huijaamisesta näistä linkeistä:
 Väärennös oli hyvä, mutta Niilo Remes oli tehnyt liian monet kaupat uskoakseen sitä – näillä 11 vinkillä vältät huijauksen verkkokirpparilla
 The Tinder Swindler  (VG, englanniksi)
 Huijari vedätti peräti 113 ostajaa nettikaupoillaan – poliisi paljastaa nyt petosten peruskuvion  (Seura)
 Artikkelissa käytetty lähteenä Pete Poskiparran ja Jose Ahosen kirjaa  Huijauksen anatomia - kuinka meitä huijataan  (Readme, 2018).
 Katso Puoli seitsemän juttu huijauksesta tästä:

Kiire, kehu ja auktoriteetti – näillä keinoilla huijari saa uhrin  pauloihinsa


Summary: Yhdysvalloissa nousi iso kohu Googlen pilvipalveluun salaa kerätyistä potilastiedoista. FinnGen-hankkeessa samaiseen Googlen pilvipalveluun säilötään puolen miljoonan suomalaisen terveystiedot.

Google on joutunut kovan kritiikin kohteeksi sen jälkeen, kun  useat yhdysvaltalaismediat uutisoivat  yhtiön pääsevän käsiksi jopa 50 miljoonan potilaan terveystietoon.
 Takana on yhteistyösopimus Googlen ja Yhdysvaltain suurimpiin terveysjätteihin kuuluvan Ascension-ketjun kanssa.
 Google sai sopimuksen myötä tietoonsa potilaiden nimet, syntymäajat, osoitteet, sairaalakäynnit, laboratoriotulokset ja diagnoosit. Terveystietoja on säilytetty Google Cloud -pilvipalvelussa.
 Samassa pilvipalvelussa käsitellään myös suomalaisten terveystietoja. Suomalainen geenitutkimushanke FinnGen kerää Google Cloudiin parhaillaan puolen miljoonan suomalaisen terveystietoja.
 Google Cloudissa säilytetään suomalaisten dna:sta eristetty perimä ja sairaustietoja. Tiedot ovat pseudonymisoitu, eli niitä ei voi yhdistää tiettyyn henkilöön ilman lisätietoja. Google Cloudissa ei säilytetä nimiä tai sosiaaliturvatunnuksia toisin kuin Yhdysvalloissa.
 Google Cloud valittiin hyvän tietoturvan vuoksi
 FinnGen-hanke on ollut toiminnassa vuodesta 2017 alkaen. Google Cloud valittiin tietojen säilytyspaikaksi alkuvaiheessa.
 FinnGenin tieteellisen johtajan  Aarno Palotien  mukaan mitään yksilötason tietoja ei voi kopioida tai tallentaa järjestelmän ulkopuolelle.
 – Google valittiin siksi, että se oli sillä hetkellä tietoturvallisin ympäristö. Google kykeni turvaamaan tietoturvan parhaiten. Lisäksi se oli ympäristö, johon analyysityökaluja todella voi tuoda.
 Geenitietojen käsittely vaatii järjestelmältä suurta laskentatehoa. Google Cloudissa tällaisten laskutoimenpiteiden tekeminen on Palotien mukaan mahdollista.
 FinnGenin tutkimustiedot säilytetään EU-lainsäädännön mukaisesti Euroopassa sijaitsevilla palvelimilla.
 Asiantuntija uskoo Googleen
 F-Securen tutkimusjohtaja  Mikko Hyppönen  pitää Googlea melko turvallisena paikkana tietojen säilytykseen.
 – Data on paremmin turvassa Googlen serverillä kuin viranomaisten servereillä.
 Hyppösen mukaan syynä tähän ovat Googlen ylivoimaiset resurssit tietoturvan varmistamiseen.
 Yhdysvalloissa Google on kieltänyt yhdistävänsä potilastietoja kuluttajien muihin tietoihin. Hyppönen ei usko, että se olisi Googlelle järkevää liiketoimintaa.
 – Miksi Google ei ole kiinnostunut ihmisten terveystiedoista? Google ei ole tyhmä. Se tekee todella isoa bisnestä pilvipalveluilla. Jos Google ottaisi pilvipalveluista tietoja ja yhdistäisi ne markkinatietoihin, se lopettaisi Googlen pilvipalvelubisneksen hyvin nopeasti.
 Lue lisää:
 Suomalaisilta on siirretty 10 miljoonaa näytettä biopankkeihin ilman suostumusta - jopa kuolleiden näytteitä voidaan luovuttaa kansainvälisten lääkejättien käyttöön

Satojen tuhansien suomalaisten geeni- ja terveystietoja säilytetään Googlen pilvipalveluissa – “Google kykeni turvaamaan tietoturvan parhaiten”


Summary: Biopankit ovat keränneet yli 400 000 suostumusta suomalaisilta heidän näytteidensä käyttöön. Yle haluaa kuulla, millaisissa tilanteissa suostumusta on kysytty.

Helsingin ja Uudenmaan sairaanhoitopiiri

Luonnontieteen ja tekniikan tutkimus ja kehittäminen

Ylen A-studio ja MOT-toimitus ovat selvittäneet  Suomessa toimivien kymmenen biopankin toimintaa.
 Biopankkeihin kerätään suomalaisten veri-, solu- ja kudosnäytteitä. Biopankit luovuttavat näytteitä ja niihin yhdistettyjä terveystietoja pseudonymisoituna eteenpäin tutkimus- ja tuotekehityshankkeisiin.
 Ylen selvityksen perusteella biopankit ovat luovuttaneet suomalaisten tietoja ainakin yli sataan osittain tai kokonaan kaupalliseen hankkeeseen.
 Siitä huolimatta kaikki biopankit eivät kerro suostumuslomakkeissaan, että ne luovuttavat tietoja myös tuotekehitykseen. Tietosuojavaltuutettu  Reijo Aarnio  pitää tilannetta ongelmallisena.
 Biopankit ovat keränneet yli 400 000 suostumusta näytteiden luovuttamiseen. Biopankkien pohjan muodostavat noin 10 miljoonaa näytettä, joiden siirtämisestä biopankkeihin ei kysytty näytteenantajien lupaa. Mukana on vanhoja diagnostisia tai tutkimustarkoituksiin kerättyjä näytteitä.
 Haluaisimme kuulla, missä tilanteessa sinulta on pyydetty biopankkisuostumusta? Millainen tilanne oli, mitä sinulle kerrottiin biopankkinäytteen luovuttamisesta? Millaisia ajatuksia sinulle jäi biopankkitoiminnasta?
 Pyydämme kertomaan myös nimesi ja yhteystietosi, jotka jäävät vain toimituksen tietoon. Kertomaasi ei käsitellä niin, että olisit tunnistettavissa, mutta toimituksen täytyy voida varmistaa vastaajien henkilöllisyys.
 Lue lisää:
 Suomalaisilta on siirretty 10 miljoonaa näytettä biopankkeihin ilman suostumusta - jopa kuolleiden näytteitä voidaan luovuttaa kansainvälisten lääkejättien käyttöön
 Satojen tuhansien suomalaisten geeni- ja terveystietoja säilytetään Googlen pilvipalveluissa – “Google kykeni turvaamaan tietoturvan parhaiten”
 Aihetta käsitellään  A-studiossa  TV1 kello 21. Vieraina FinnGenin tieteellinen johtaja Aarno Palotie ja HUS:in hallintoylilääkäri, terveysoikeuden professori Lasse Lehtonen.

Suomen biopankeista löytyy 10 miljoonaa näytettä, joiden käyttöön ei ole kysytty kansalaisten lupaa  – missä tilanteessa sinulta on kysytty biopankkisuostumus?


Summary: Synnynnäinen tapa reagoida ärsykkeisiin näkyy aikuisiän liikuntamäärissä.

Liikunnallinen aktiivisuus näyttäisi uuden tutkimuksen mukaan olevan osittain synnynnäistä. Jyväskylän yliopistossa tehty tutkimus kertoo, että herkkyys aisti- ja tunnekokemuksille on sekä naisilla että miehillä yhteydessä runsaampaan liikkumiseen.
 Alttius kielteisille tunteille, kuten esimerkiksi turhautumiselle taas saa liikkumaan vähemmän – mutta tulos koskee vain miehiä.
 Tutkimuksen mukaan naiset, jotka havaitsevat herkästi erilaisia ympäristön yksityiskohtia ja niiden vaikutukset tunteisiinsa liikkuvat vapaa-ajalla useammin kuin sellaiset, joilla herkkyys on vähäisempi.
 Miesten kohdalla herkkyys ympäristölle oli yhteydessä runsaampaan kuormittavaan liikuntaan ja luonnossa liikkumiseen. Kielteiset tunteet miehillä taas yhdistyivät vähäisempään liikuntaan ja runsaampaan penkkiurheiluun.
 Tutkijoiden mukaan taustalla on yksilön synnynnäinen ominaisuus, temperamentti. Se on melko pysyvä reagointi- ja käyttäytymistapojen kokonaisuus, joka tulee esiin esimerkiksi siinä, miten aistiärsykkeet vaikuttavat mielialaan.
 Ympäristö ja kasvatus muokkaavat sitä, miten temperamentti ilmenee. Tuloksena on persoonallisuus, joka puolestaan on yksi keskeisistä liikunnan määrää ohjaavista tekijöistä.
 Tutkijoiden mukaan oman reagointityylin tunnistaminen voi auttaa löytämään itselle sopivan liikkumisen tavan ja tahdin.
 Tutkimus perustuu aineistoon, joka Jyväskylässä on saatu seuraamalla samoja henkilöitä aina vuodesta 1968 saakka. Koehenkilöitä on yli kolmesataa Tutkimuksessa käytettiin seurannan kahta viimeisintä tiedonkeruun vaihetta, joiden aikana tutkittavat olivat 42- ja 50-vuotiaita.
 Tutkimus  Associations of temperament and personality traits with frequency of physical activity in adulthood  (ScienceDirect) julkaistaan Journal of Research in Personality -lehdessä ensi vuonna, mutta verkossa artikkeli on jo saatavilla.

Tutkimus: Kielteisesti ajattelevat miehet liikkuvat vähemmän, mutta katsovat enemmän urheilua